Nyhedsbrev 3/2021 | Scleroseforeningen\nScleroseforeningen, Lokalafdeling Randers\nNyhedsbrev nr. 3/2021\nHermed nyhedsbrev fra jeres lokalafdeling, hvor I får information om planlagte medlemsaktiviteter i lokalafdelingen.\nDesuden information om nye muligheder for at være frivillig i Lokalafdelingen, som vi håber kan medvirke til, at flere har lyst til at yde en indsats der kan afpasses efter tid og overskud, - og ikke mindst, hvad man nu brænder for. Vi håber det kan inspirere jer og at I vil overveje mulighederne.\nCorona/Covid 19 lægger det desværre stadig, eller igen, en dæmper på vores aktiviteter. Nogen af jer kan, trods vaccine, stadig være i øget risiko for både smitte og et alvorligt sygdomsforløb. Vi må passe godt på os selv og hinanden i den kommende juletid.\nI Randers Lokalafdeling har vi i efteråret haft planlagt 2 medlemsarrangementer: et foredrag ”Kend dine rettigheder” med socialrådgiver og en ”Julesammenkomst”. Desværre har tilslutningen til begge arrangementer været så lille, at vi har måttet aflyse. Måske Corona også spiller ind her?\nFørst får I en kalender med oversigt over de planlagte aktiviteter og dernæst en mere uddybende beskrivelse af de enkelte aktiviteter, hvor der også er oplysninger om tilmelding.\nMed ønsket om en dejlig december, en glædelig Jul og et fantastisk Nytår til jer alle.\nVi håber at kunne se meget mere til jer i det nye år :-)\nPå vegne af Bestyrelsen Bodil Johansen\nMandag d. 28. februar: Årsmøde i Lokalafdelingen\nVi planlægger at kombinere Årsmødet med et foredrag med Sclerose-relevant indhold, samt mulighed for spisning.\nMere info om tid og indhold følger i starten af det nye år.\nVi vil også gerne lige slå et slag for Scleroseforeningens online medlemsmøder den 2. onsdag, hver måned. Der tages mange spændende og relevante temaer op. Det næste er:\nOns. d. 8. december 2021, kl. 19-21: ”Lær at træne din mentale sundhed”\n- et virtuelt foredrag om Mindfulness - hvor du selv er med v/Signe Gro Kristensen, MS sygeplejerske, Yoga og mindfulness lærer samt TRE provider.\nTilmelding: sker online via Nem Tilmeld: https://sclerose.nemtilmeld.dk/255/ Når du er tilmeldt, vil du forud for mødet få tilsendt et link, som giver adgang til at deltage.\nTilmeldingsfrist: onsdag d. 8. dec., kl. 9.00\nGlippede tilmeldingen til et online foredrag?\nDet er der råd for: Afholdte foredrag er efterfølgende tilgængelige på Sleroseforeningens hjemmeside under: Viden om => Temaer => online medlemsmøder.\nÅrets Scleroseindsamling blev en kæmpe succes. Der blev indsamlet hele 5,8 millioner, som går til vigtig forskning i sclerose.\nMANGE tak til alle jer, der var på gaden og samle ind. Også kæmpe tak til jer, der valgte at lave Fundraiser indsamling via Facebook. Det viste sig at være en stor succes.\nMange tak for jeres store indsats. Vi håber I har lyst til at stille op igen næste år.\nBliv frivillig - Vær med i det frivillige arbejde:\nNye muligheder i din lokalafdeling:\nHar du indimellem overvejet at lave frivilligt arbejde, men tænkt, at det med bestyrelsesarbejde ikke lige er dig? Så vil vi gerne fortælle dig om de nye muligheder for at være frivillig i Scleroseforeningen.\nDu behøver nemlig hverken at sidde med i bestyrelsen eller at lægge en masse timer i opgaver, som ikke interesserer dig. Vi har organisereret det lokale arbejde på en ny måde, hvor flere frivillige kan være med, og hvor du laver det, du interesserer sig allermest for.\nVi har brug for dig – hvordan vil du gerne være med?\nVi har brug for flere mennesker til at løfte det lokale arbejde med at lave gode aktiviteter for medlemmerne og med at skaffe penge til den vigtige forskning i sclerose. Der er mange nye muligheder for at gøre en frivillig indsats i Scleroseforeningen baseret på dine interesser, dit overskud og din kalender.\nVi har oprettet to nye grupper med hvert sit arbejdsområde, så du som frivillig er med der, hvor din interesse ligger:\nAktiviteter for mennesker med sclerose og deres pårørende\nIndsamlinger og events der skaffer penge til forskning\nSe mere om mulighederne her: https://www.scleroseforeningen.dk/vaer-med/bliv-frivillig\nKontakt os for at høre mere om at være frivillig:\nHar du lyst til at høre mere om at lave frivilligt arbejde? Så vil vi meget gerne høre fra dig, og sammen finder vi den bedste plads til netop dit engagement i Scleroseforeningen.\nKontakt os her: https://d7.scleroseforeningen.dk/formular/meld-som-frivillig\nForskningsprojekter – Deltagere søges:\nKunne du kunne tænke dig, at deltage i et forskningsprojekt omkring fysisk aktivitet og Sclerose?\nDet er en god mulighed for både at få et personligt udbytte af et træningsforløb og samtidig medvirke til vigtig forskning i fysisk aktivitet og Sclerose.\nDer er aktuelt 3 forskellige forskningsprojekter på Sektion for Idræt, Aarhus Universitet:\nKognitiv rehabilitering og kondition - for personer med progressiv Sclerose.\nNutidsbillede af nervesystemets funktion ved gangpåvirkede personer med Sclerose - for personer med Sclerose alder 35 - 55 år.\nStyrketræning for aldrende personer med Sclerose - for personer med Sclerose alder 60 år og opefter.\nDu kan læse mere - samt finde oplysninger om tilmelding her:\nRanders Lokalafdeling på Facebook:\nBliv medlem af Lokalafdelingens Facebookgruppe ”Scleroseforeningen Randers Kommune” og følg med i vores opslag og aktiviteter der.\nDu kan ansøge om medlemskab her:\nVed problemer med at blive optaget, kan du kontakte Administrator Bettina Palsbo på: bettina.palsbo@gmail.com\nNyhedsbreve fra lokalforeningen udsendes til medlemmerne pr. mail og kan desuden findes på Scleroseforeningens hjemmeside under Lokalafdeling Randers https://www.scleroseforeningen.dk/lokalafdeling/randers


LG bruger BOE-firmaet til at skaffe OLED-skærme til smartphones Androidsis\nLG henvender sig til producenten BOE for OLED-smartphone-skærme\nSamsung og LG de har konkurreret om praktisk talt altid i segmenterne af smartphones og skærme (tv, mere end noget andet). Selvom det sydkoreanske firma har en stor fordel i smartphonesektoren, er LG ikke langt bagefter, når det kommer til tv'er. Faktisk er det mere populært end sydkoreansk på dette område.\nPå trods af at sidstnævnte normalt har fremstillet sine OLED-paneler til næsten alle dets enheder og terminaler, du bruger nu BOE-tjenesterne, en kinesisk producent af OLED-paneler. Dette gøres på grund af en ændring i strategi og budgetnedskæringer.\nSom vi har sagt, som portalen rapporterer Telefon Arena, foranstaltningen er en del af den omkostningsreduktionsstrategi, der blev introduceret af den nye chef for mobilafdelingen. Ordrer fra LG Display til OLED-paneler er gradvist faldet, da producentens plan er at holde lageromkostningerne på sidelinjen, så der kan blive taget yderligere skridt i fremtiden.\nBOE kan, som andre kinesiske producenter af OLED-paneler, producere dem i store mængder og til en billigere pris. Dette kan forklare LGs beslutning om at skifte til BOE, da det, det søger, er at minimere omkostningerne ved at få skærmbilleder med denne teknologi og erhverve et stort antal af dem til fremstilling af dets smartphones.\nLG forbereder sin første smartphone med en perforeret skærm\nLG har arbejdet med udviklingen af sit fleksible OLED-panel. Det kan tage længere tid at ankomme takket være denne nyhed. Måske er dette mål, nemlig at have det klar, ikke længere en prioritet for firmaet i øjeblikket. Det er dog kun spekulation. Ikke af denne grund kan vi udelukke, at han opgiver visse projekter. Dette er bare en søgen efter fortjeneste på denne side; det behøver ikke at påvirke andre områder. Ikke desto mindre, LGs tilgang til smartphone-markedet kan ændre sig lidt, og det er noget, vi snart vil se.\nFuld vej til artikel: Androidsis » nyheder » LG henvender sig til producenten BOE for OLED-smartphone-skærme\nNye specifikationer af Sony Xperia 20 vises, der peger på Snapdragon 710 som sin SoC\nNokia-smartphone med tredobbelt bagkamera cirkulært hus vist på fotos


Kend din Kraft (Workshop) | camilareland\nMærker du kaldet fra dit Hjerte til at leve i overensstemmelse med, hvem du er, og hvad din sjæl har af opgaver?\nAt det naturlige er at leve et liv befriet for angst, begrænsning og din fortids programmering af, hvad der er fornuftigt og rigtigt at gøre men blot ikke føles som det rigtige -for dig..\nHar du svært ved at træffe beslutninger, fordi du ikke kan mærke, hvad der er til dig, og hvad der ikke er til dig?\nLever du stadig dit liv baseret på gentagelse af mønstre fra dine forældre, din opdragelse og sår fra tidligere oplevelser? Og står det i vejen for, at du kan komme videre- med livet, med det der giver dig glæde og kærlighed?\nHvad end det handler om at få startet din egen business, flytte, skifte arbejde, leve sundere, ændre dit liv..\nVil du gerne lære, hvordan du kan manifestere alt det, du ved, der er til dig? ...men ved du ikke, hvordan du kommer i gang? Og vil du gerne arbejde med at fjerne de blokeringer, der hindrer dig i at åbne Hjertet?\nSå lær dig selv at kende.\nDin Sjæl er ubegrænset. Din Sjæl er koblet til Universet. Din Sjæl ved, at der ikke er noget som helst at være bange eller bekymret for- så lær at overgive dig, at have tillid og give slip..\nJeg holder workshoppen Kend din Kraft, som er en blanding af energi- og bevidsthedsarbejde, meditationsøvelser, praktisk Astrologi, Hjerteåbningsøvelser, Kraftmanifestation, bevidst åndedræt, invokationer, ceremonier og Naturkraft.\nLyd, Frekvens, Bevidsthed, Healing og brug af de ældgamle Mysterieskoletraditioner, hvis Aforisme var 'Kend dig Selv'.\nDu lærer, hvordan du bedst kan bringe dig i balance. Hvordan du med bevidstheden om din egen Kraft kan arbejde og være i flow med dit liv.\nPraktisk astrologi er læren om, hvordan du er sammensat af elementerne Ild, Luft, Vand og Jord, og hvordan din sjæl manifesterer igennem og med dem, samt hvordan du bevidst kan bruge tærskeltider og Naturen som Kraft-allieret.\nDu kan bruge denne indsigt til at bringe flow, manifestation og glæde ind i i dit liv, netop fordi du lever i overensstemmelse med hvem du er, men også ved, hvor du er udfordret, og hvor du må være tålmodig med dine prøvelser, fordi du er ved at fintune eller lære noget, der ikke skal forceres.\nWorkshops holdes løbende med max 9 deltagere.\nKontakt mig for nærmere info eller hold øje med opslag på min facebookside.\nSted: Charlottenlund eller hos Jer, hvis I kan samle et hold og har plads.\nVarighed: Dagsworkshop fra 10:00-17:00\nDet er en forudsætning for deltagelse, at man kender sin fødselsdag, -tidspunkt og -sted.\nPris pr deltager: 1200 DKK


Nicehair.dk konkurrenter ⇒ 12 netbutikker der (måske) er bedre\nEn del internet firmaer som Nicehair.dk tildeler i øjeblikket mange forskellige leveringsmidler. Et hit er i dag at få bragt ordren til en pakkeshop, hvor du så nemt kan hente ordren fra Nicehair når det passer dig bedst. Leveringsformen er altså vældig overkommelig, samt tit tilmed den billigste leveringsmetode.\nDu kunne omvendt beslutte dig for at få varerne sendt til din lejlighed eller hus eller ud til dit arbejdes adresse. Leveringsformen er gennemsnitligt en smule mere omkostningsfuld, men endda usædvanlig ukompliceret. Den billigste form for levering vil dog i de fleste tilfælde være at hente pakken selv, hvilket dog beroer på at du befinder dig tæt på Nicehair.dks lager.\nLeveringstiden er selvfølgelig virkelig essentiel hvis vi absolut skal bruge varen om et øjeblik, så af den grund er det jo væsentligt at du ser leveringstiden ved det respektive produkt.\nEn masse shops på nettet frembyder levering på næstkommende hverdag på mange af butikkens produkter, men som imidlertid antager at ordren placeres før et aftalt klokkeslæt, så de har mulighed for at nå at få pakken distribueret inden Nicehair har fyraften.\nNogle enkelte e-forretninger i Danmark yder levering uden betaling, men undertiden stiller det krav om at man handler for et fastsat beløb. Ellers må du foretrække den billigste leveringstype, der oftest – hvad end du befinder sig nær Silkeborg, Solrød Strand eller Hadsten – vil være at få dem til at køre pakken fra Nicehair.dk til et afhentningssted.\nDet er jo efterhånden særligt ligetil for købere at lave prissammenligning på diverse online virksomheder, og med det motiv har flere e-forhandlere set sig nødsaget til at tvinge priserne på en række af deres varer – til børn og babyer, og ligeledes til mænd og kvinder – en hel del, og endda nogle gange sikre fragtfri levering.\nDerfor kan det stadigvæk være gunstigt at analysere indtil flere netbutikker udover Nicehair.dk efter rabat før du køber, så man er sikker på at få fat i den mindst kostelige pris.\nMan skal bare huske på, at ifald en online forretning forhandler varer til salg for en udsalgspris der anses for himmelråbende letkøbt, er det ofte være et symbol på en fup online forretning. Bestillinger med kort er på den anden side indbefattet af en orden, der forsvarer dig som køber imod falske netbutikker.\nVi foreslår generelt køb med betalingskort eller mobilbetaling. Som en alternativ mulighed kan du udnytte en afdragsordning hos Nicehair.dk fra fx ViaBill, i tilfælde af at du gerne vil godtgøre prisen senere.\nFør nogen handler hos en shop kunne man i reglen granske virksomhedens regler, dog er det oftest et omfattende arbejde.\nEn nem løsning kunne være at efterse om Nicehair er e-mærket, siden det ofte er en indikation om at internet webshoppen tilslutter sig de officielle danske regler, foruden at e-forhandleren rutinemæssigt kontrolleres af eksperter der har den nødvendige knowhow om lovgivningen. Det er en rigtig god chance for at få hjælp, hvis du forvoldes vanskeligheder i processen med din shopping.\nEndvidere tilrådes det at man er på vagt for de mest vedkommende reglementer der er gældende for bestillingen, som fx hvilken returneringsret Nicehair.dk bruger. I relation til det er det desuden essesentielt, at man stadigvæk bibeholder ens købsbekræftelse, således man altid kan vidne om sit køb, uanset om man er på indkøb til en pige eller dreng.\nTrustpilot medfører ret så gode løsninger til at gøre dig bekendt med en hel del andre konsumenters ratings og derfor kan det være til hjælp, at du eftergår Nicehairs anmeldelser før du lægger din bestilling.\nFacebook medfører derudover rigtig fornemme chancer for at få indblik i Nicehair.dks popularitet. Derudover ser vi en række internet outlets hvor man kan skrive en kritik af deres køb, som på samme måde må benyttes til vurdering af tilfredsheden hos kunderne.\nVores side finansieres af reklamer. Vi har aftaler med en samling af e-forretninger i form af at vi introducerer virksomhedernes tilbud, og indkasserer betaling i tilfælde af at en bruger fra vores website laver en handel.\nAnvisninger omkring produkter og internet handler opdateres jævnligt, men vi påtager os intet ansvar for justeringer der er blevet realiseret efter at vi sidst opdaterede de anvendte informationer.


Nyhedsbrev 9-2007 - Danske Ølentusiaster\nLokalafdelingens ny bestyrelse\nTak til Johnny og Robert\nHoldfinalen i Amager Mesterskabet\nForrige fredag afholdt Lokalafdeling Amager årsmøde. Det foregik i festlokalerne på Nokken. Om det var Nokkens lidt afsidesliggende lokalitet eller det faktum, at det var fredag aften, der gjorde at kun 21 stemmeberettigede medlemmer var mødt op, skal vi lade være usagt. Men de fremmødte fik en rigtigt hyggelig aften, hvor landsbestyrelsesmedlem William Jacobsen indledte aftenen med at udbede sig et kvarter til at fortælle om, hvad det egentlig er, de går rundt og laver i landsbestyrelsen. Det blev til et rigtigt godt foredrag, og med medlemmernes snakke- og spørgelyst blev det nærmere til tre kvarter, der blev brugt på information og konstruktive forslag. Men det var tre kvarter, der var givet rigtigt godt ud, og vore indtryk af hovedforeningens arbejdsprocesser var nok for mange medlemmers vedkommende ændret en smule efter Williams indlæg.\nEfter Williams indlæg var det tid til – skal vi kalde det – aftenens tørre indlæg: lokalformandens beretning.\nUndertegnede berettede om årets gang i lokalforeningen, her i blandt min egen – formentlig målbare – manglende lyst til at bruge masser af tid på arbejde, som medlemmerne i bund og grund ikke har været alt for villige til at hjælpe med.\nFor mit eget vedkommende skal det ikke være nogen hemmelighed at under Bents sygdom, og efter hans død, har det været usædvanlig svært at trække mig selv op ved hårrødderne. Bent var i de fleste henseender min sparrings-makker, og når ens dansepartner pludselig går bort, er det svært at danse wienervals på samme høje niveau.\nI forbindelse med økonomi redegjorde jeg for vor økonomiske tilstand. Vi har det glimrende, men mangler fortsat at få gjort boet efter Bent op. I praksis betyder det, at vi har ungefær 5.000 kroner (plus/minus en plovmand) stående på en bankkonto som skal via skifteretten, før vi får dem igen, da pengene som sådan var Bents personlige.\nI den forbindelse lærte vi noget. William brød ind, efter aftale med dirigent Jens Bjørn, og fortalte, at Danske Ølentusiaster rent faktisk har åbnet mulighed for, at vi med foreningens vedtægter i hånden kan oprette en foreningskonto, således at fremtidige dødsfald (Gud forbyde det, men vi må jo kalde en skovl for en skovl…) ikke vil få samme konsekvens, som Bents tragiske død har haft. Det bliver en af den ny bestyrelses første opgaver.\nMen faktum er, at vi som lokalafdeling er gode for godt kr. 7.000, og de penge agter vi at bruge sjovest muligt.\nKurt Sandaus referat fra årsmødet kan ses på vor hjemmeside, når Kurt er færdig med det.\nValget til lokalformand var let og ligetil. Ingen havde lyst til at gøre mig rangen stridig, og med den klausul in mente, at det nok bliver min sidste omgang som lokalformand, modtog jeg genvalg for endnu en sæson.\nNøjagtigt det samme kan siges om lokalnæstformand Jacob Schneider, der også lod sig genvælge.\nTil gengæld var der kamp om de tre bestyrelsespladser. Johnny ’Ølhus’ Hansen og Robert Bredahl Jørgensen havde på forhånd meddelt, at de ikke ønskede genvalg, mens Kim Flemming ’Jack’ Russ gerne tog en omgang mere i lokalbestyrelsen.\nBestyrelsen havde forinden foranlediget hr. Flemming Schwartz til at stille op til en af de ledige pladser, og torsdag eftermiddag meddelte hr. Chris Thorvald Christensen, at denne havde interesse i at deltage i bestyrelsesarbejde. På selve aftenen stillede hr. Jens Bjørn op, på opfordring af andre medlemmer. Dette gav kampvalg, hvor Jørgen Sanddahl og William Jacobsen blev valgt som valgtilforordnede.\nEfter endt stemme optælling blev lokalbestyrelsen sammensat som følger:\nLokalformand: Uno Friis Gall, Kongelundsvej 329, 2770 Kastrup. Telefon 2513 2651. E-mail: uno.gall@remove-this.ale.dk\nLokalnæstformand: Jacob Schneider Petersen, Søren Nordbys Allé 13, 2300 København S. Telefon 2616 9647. E-mail: jacob.schneider@remove-this.ale.dk\nKim Flemming Russ, Svinget 11, 1., 2300 København S. Telefon 2213 9088. E-mail: debbieogjack@remove-this.privat.dk\nChris Thorvald Christensen, Portlandsvej 40, 2300 Købrnhavn S. Telefon: 5052 1981. E-mail: halvdolk@remove-this.yahoo.dk\nFlemming Schwartz, Wittenberggade 23, 2300 Købengan S. Telefon: 2650 0075. E-mail: fschwartz@remove-this.tele2adsl.dk\nDen ny lokalbestyrelse konstituerede omgående sig selv ved et hurtigt møde i baren, og valgte med det samme Flemming Schwartz som afdelingens ny økonomiansvarlige, idet Flemming i det daglige er revisor. Som hvem er bedre kvalificeret end han?\nDen ny bestyrelse aftalte, at vi vil forsøge at afholde mere jævnlige bestyrelsesmøder, end det foregik i den gamle bestyrelse, minimum et bestyrelsesmøde hver tredje måned. Den ny bestyrelse forsøger at træde sammen inden næste medlemsmøde.\nPå lokalforeningens vegne vil jeg gerne benytte lejligheden til at takke Johnny ’Ølhus’ Hansen og Robert B. Jørgensen for deres indsats i lokalbestyrelsen. Til jer begge, så har I været rigtigt behagelige at arbejde sammen med, og vi i den ny bestyrelse ved, at I to altid vil være personer, som vi kan regne med vil give en hånd i kampen for det gode øl.\nTil alle andre medlemmer, så har Johnny lovet fortsat at være vor lokalredaktør på hjemmesiden, og Robert vil fortsat være at finde som Overkelner i tæt samarbejde med vores alle sammens Ib. Også det skal de have hjerteligt tak for.\nNæste medlemsmøde er allerede onsdag den 24. oktober klokken 19.00 på Kareten. Vi skal gennem den sædvanlige omgang, hvor de, der ønsker at spise middag sammen forinden, mødes klokken 18.30 (og gerne før til en drink i baren).\nAftens ølsmagning er tysk. Pia og Kurt stiller op som Schöne Heidi und Böse Karl Heinz (skønne Heidi og Sure Karl Heinz, i grov dansk undersættelse), med udsøgte specialiteter fra vor store nabo i syd. Nu har Pia jo visse tyske kontakter (det hjælper lidt at have boet adskillige år i Bayern), og rygter vil vide, at lokalformanden har godkendt hendes ølslæber-outfit, med stor kjole og en udskæring der vil gøre enhver supermarkedsslagter rådden af misundelse. Dertil er vi en hel del der glæder os usigeligt meget til at se Kurt i Läderhosen. Rygter vi vide, at en fanklub er på bedding…\nDertil er aftens Amager Mesterskabs-afdeling ottende runde, og altså holdfinalen 2007. Spændingen er måske ikke helt i top, for Sundby Skvulp, med Jack, Sandalen og Kurt, har lagt sig i god afstand fra forfølgerne Skifteholdet og Eliten.\nMen i virkeligheden er intet jo afgjort endnu. Fire point skiller nummer et og nummer to, med fem points til nummer tre, de forsvarende mestre fra Eliten. Så teoretisk kan alle tre hold snuppe holdmesterskabet, og vi kan herfra kun opfordre holdene til at stille i stærkeste opstilling. Der skal jo ikke meget held - eller dygtighed - i peberbøssen til at vende topstillingen på hovedet.\nFor at alt går så retfærdigt til som muligt, er det dommerkomitéen, lokalformandskabet, der sammensætter aftens opgaver. Men dertil, så gælder næste runde af Amager Mesterskabet jo også vigtige points i den individuelle stilling. Med to runder igen er der spænding på drengen, for alle pengene. Jack og ’Maler-Jan’ er klart i spidsen, men i de seneste runder er Morten Lundsbak og Jacob Storm, vore to guruer fra Amager Bryghus, kommet godt med i kampen, og Eigil Folkmann kan så sandelig heller ikke afskrives, selvom ingen af de fra to til fem placerede deltog i seneste runde.\nFor deltagelse med bespisning, kr. 225,-\nFor deltagelse uden bespisning, kr. 115,-\nVi vil sætte pris på om du indbetaler senest mandag den 15. oktober, således at der vil være overvejende sandsynlighed for at vi kan se pengene, og dermed tilmeldingen, på vor konto den efterfølgende onsdag den 17. oktober. Så har de der skal handle ind også en rimelig chance for at se hvor meget der skal hentes.Vi gør opmærksom på, at noget at det indkøbte til smagningen muligvis hentes i Tyskland efter jeres tilmeldinger, så vær søde at overholde tidsfristen. Husk at skrive dit medlemsnummer og navn på indbetalingen.


Filmanmeldelse: ”Before the Flood” med DiCaprio og Mankiw\n31 okt. 2016 10:28\nDet er førsteårspensum, at eksternatliteter skal beskattes. Den besked er nu nået til Hollywood, og i klimadokumentaren ”Before the Flood”, forklarer Mankiw CO2-skatter til Leonardo DiCaprio. Altandetlige.dk har anmeldt filmen.\nKloden bliver varmere. Polerne smelter. Havene stiger. Ø-samfund forsvinder. Hvis ikke vi handler nu, vil klimaforandringerne have omfattende konsekvenser for både natur og mennesker. Det budskab er velkendt. Men nu fortæller Leonardo Dicaprio det igen i klima-dokumentaren ”Before the Flood” på en sådan måde, som kun Hollywood kan.\nI ”Before the Flood” følger vi Leonardos egen vej ind i kampen imod klimaforandringer. Fra mødet med vicepræsident Al Gore, der introducerede DiCaprio til begrebet ”global warming” til hans nuværende rolle som FN’s fredsambassadør for klima. Leonardo, der selv ved overraskende lidt om klimaforandringer, besøger undervejs i filmen den ene mere karismatiske personlighed efter den anden. De har alle enten en historie om klimaforandringernes indflydelse i deres lokalsamfund eller bud på løsninger.\nStjernestøv og skatter\nBlandt nogen af de mest prominente deltagere er præsident Obama, Elon Musk og Pave Frans - og Geogery Mankiw. Mankiw taler om sin tid som rådgiver for republikanerne, og om hvor svært det kan være at få politikere til at lytte til de økonomiske rådgivere. Han forklarer, hvad en eksternalitet er og fremfører så argumentet for en C02-skat.\nBeskatning af eksternaliteter af bare et af de økonomiske emner som filmen tager op. Filmen forholder sig også til ulighed i forbrug i verden, investeringer i grøn energi og substitution mellem biobrændsel, kul og vedvarende energi. Selv Obama lyder næsten som en økonom, da han svarer på spørgsmålet om, hvad der skræmmer ham mest: ”more people competing for more scarce resources”.\nMankiws argument for C02-skatter er dog tæt på at være det mest progressive forslag i filmen.”Before the Flood” minder lidt om Al Gores’ ”An Inconvient Truth” tilsat lidt moderne Hollywood. Det er tydeligt, at filmen er lavet til et amerikansk publikum, da kritik af ”klimaskeptikere” fylder en del, og Leonardo særlig lægger vægt på vigtigheden af at stemme på progressive politiske ledere. Filmen lover at fokusere på løsninger og ting som enkeltpersoner kan gøre for at mindske skaden på miljøet, men disse forslag er skuffende få: Spis mindre oksekød, undgå palmeolie og lad være med at stemme på klimaskeptikere.\nKonklusion på filmen er hverken overraskende eller provokerende. Til gengæld er man underholdt hele vejen igennem. De medvirkende personer er velvalgte og deres historie er passionerede. Der er rigeligt med optagelser af en ung, smuk Leonardo, billeder af vild natur og tydelige implikationer af klimaforandringer, der alt sammen bidrager til en visuelt meget flot film.\nFilmen kan streames gratis med danske undertekster på National Geografic fra d. 30. oktober frem til d. 8. november.\nSe traileren (som Mankiw kalder en ”trailer for Pigou-klubben”) her:\nEn lille ekstra bonus:\nHvis man stadig ikke har fået set ”The Revenant” er der mulighed for at slå to fluer med et smæk her. De to film er lavet med overlap, så der er masser af ”behind-the-scenes”-materiale fra ”The Revenant”. Leonardo forklarer plottet, og snakker om hvordan han ser koblingen mellem vildmarken før den industrielle revolution og nutidens miljø- og klimaproblemer. At optagelserne til ”The Revenant” skulle re-allokeres fra Canada til Argentina, da sneen var smeltet pga. en varm vinter, er kommet med i ”Before the Flood”. Der er tilsyneladende ikke noget, der er så skidt, at det ikke er godt for noget.\nTags: #film #anmeldelse #klima #Klimaforandringer #LeonardoDiCaprio #BeforeTheFlood


Habitree | Bæredygtige juletræer | Grevegaver - Greve ApS\nHabitree - Bæredygtige juletræer\n— celebrate naturally and responsibly\nHabitree har lavet en ny slags juletræ for dem, der vil fejre jul med omtanke i hjemmet eller på arbejdet. Træet er skabt til dig, som værdsætter miljøet lige så højt som et smukt dekoreret træ. Habitree er fremstillet af udsøgt og bæredygtigt træ og kan dekoreres nøjagtig, som du ønsker det. Med sin naturlige skønhed, fleksibilitet og ikke mindst bæredygtighed, giver Habitree dig mulighed for at sprede julestemning med god samvittighed i mange år fremover.\nHabitree – Kebony Fyr 125 cm\nHabitree – Kebony Fyr 180 cm\nHabitree – Kebony fyr 95 cm\nHabitree – Kebony Radiata 125 cm\nHabitree – Kebony Radiata 180 cm\npynt til lille habitree - kopper\npynt til mellem habitree - kopper\npynt til stort habitree - kopper\nHabitree: Bæredygtigt juletræ der kan bruges år efter år. Til dem der vil fejre jul med omtanke og respekt for miljøet. Habitree er fremstillet af udsøgt bæredygtigt træ. Træet er FSC certifiseret og Svanemærket. Med Habitree som reklamegave/kundegave forlænger du juleglæden år efter år.


Åbent hus søndag den 21. november fra klokken 13.00 - 13.30.\nUGENS HUS : Stationsbymiljø med skole og daginstitution. Tæt på motorvejs til/-frakørsel. Beliggende på lukket vej der ender i skoven og tæt på rekreative områder.\nCirka fem kilometer til Herfølge, hvor der er mange muligheder for dagligvareindkøb, svømmehal, stadion bibliotek m.v.\nCharmerende og flot ejendom opført i pudset murværk. Hvidpudsede lofter, rødt tegltag, termovinduer. Entre med flot trappe til 1. salen, god lys opholdsstue med brændeovn og karnap samt nyere parketgulv, værelse, køkken, bryggers / Baggang, badeværelse med brus.\n1. salen er indrettet med pæn repos, soveværelse, to børneværelser. Desuden muret udhus med fyrrum/vaskeri, værksted og Depotrum. Herudover fritliggende lukket garage.\nDer er åbent hus søndag den 21. november fra klokken 13.00 - 13.30.\nFakta ugens hus\nAdresse: Byskovvej 17, Tureby.\nBolig m2: 125.\nGrund m2: 1.141.\nAntal stuer/værelser: 1/4.\nKontakt: Nybolig i Køge, Torvet 21. C, Køge. Tlf.: 5663 4480.\nPubliceret 20 November 2010 14:00


solcelleanlæg | fleksible og grønne løsninger | Sonny VVS\nsolcelleanlæg - Sonny VVS\nSolcelleanlæg er miljøvenlig energi\nAt udnytte solenergi er en miljøvenlig måde at få strøm på. Du kan både bruge solcelleanlæg alene, men også i kombination med dit eksisterende el/varmeanlæg. Selvom vejret er ustadigt i Danmark, så fungerer solcelleanlæg hele året.\nSolcelleanlæg er populært som aldrig før\nEnergien kommer fra selve lyset og ikke fra solstrålerne. Ligesom tilfældet er med vindkraft, så er der sket en stor stigning i opsætning af solcelleanlæg i de seneste år. Udviklingen af solcelleanlæg har gjort dem meget effektive, og produktionsprisen på mange af dem er faldet. I kølvandet på økonomisk krise og med et øget fokus på global opvarmning, er ønsket om bæredygtig energi og miljøvenlige anlæg stigende.\nSonny VVS leverer og monterer dit solcelleanlæg\nDer findes mange typer af solcelleanlæg, og Sonny VVS har god erfaring med opsætning af anlæg til alternative energikilder. Vi giver dig en grundig rådgivning om det bedste valg. Hvis du f.eks. har et nyt hus, kan du allerede her indtænke placeringen af dit solcelleanlæg så du undgår skyggegivere.\nVi leverer og monterer dit solcelleanlæg, og kører overalt på Sjælland og Lolland-Falster. Vi har arbejdet med private, erhvervsvirksomheder eller offentlige institutioner, og sørger for at give dem det rette valg af solcelleanlæg.\nHar du spørgsmål kan du altid ringe til os og få en uforpligtende snak om solcelleanlæg.\nLolland/Falster og Sjælland kontakt os for mere information om solcelleanlæg


Bestmax Premium XL Filterpatron\nBWT Bestmax Premium XL Filterpatron - 4300L@10KH (Gul)\nFilterpatron af typen Bestmax Premium XL (Xtra Large) til udskiftning på et BWT filtersystem til filtrering og afkalkning af vand for kaffe- og espressomaskiner, vendingmaskiner, samt vandkølere, hvor der samtidig tilføjes magnesium til vandet. Mineralet magnesium fremhæver smagen i kaffe, espresso, te og kakao. Dette filter afbalancerer mineralerne i vandet og giver en lækker crema på espressokaffen.\nDette vand- og kalkfilter er velegnet til installation på større Caféer, restauranter og storkøkkener.\n10 Kh - 4300 L\n15 Kh - 2600 L\n20 Kh - 1750 L\nBemærk at denne vare kun indeholder selve filterpatronen - for en ny installation skal derminimum installeres filterhoved, waterblock, flushventil og slanger.\nBestmax_PREMIUM_PIS_dk-7-2.pdf PDF 1.59MB Download


Renten nedsættes 1. oktober til 4,9%, en rente som ikke er set i nyere tid i Låneforeningen. Se her, hvad det betyder for dig.\nTjenestemændenes Låneforening nu omfattet af ”Lov om forbrugslån”.\nDet betyder, at Finanstilsynet har pålagt Låneforeningen at sikre en såkaldt ”rådighedsberegning” af låneansøgernes udgifter.\nTjenestemændenes Låneforening skal sikre, at lånansøgerne rent faktisk har ”råd” til at optage gæld. Det vil sige at de fremadrettet skal kræve dokumentation ved f.eks. ”betalingsserviceoversigt” eller ”kontoudskrift”, seneste lønseddel og årsopgørelse.\nDet er et krav, alle vil blive mødt af, uanset om man vil optage forbrugslån i Låneforeningen eller andre steder.\nDet hele vil foregå elektronisk via låneansøgningen, men vil gøre det mere besværligt at låne. Der er hjælp at hente i Låneforeningen, som kan guide dig igennem låneprocessen.\nGrønland og Færøerne er fritaget for ”lov om forbrugslån”.\nDet er et krav alle vil blive mødt af uanset om man vil optage forbrugslån hos os eller andre steder.


Fortsat fælles forældremyndighed over 4-årig dreng, som bor hos F i Danmark, mens thailandsk mor bor i Holland | Forum Orientering\nFortsat fælles forældremyndighed over 4-årig dreng, som bor hos F i Danmark, mens thailandsk mor bor i Holland\nSkrevet af Viggo Bækgaard d. 2/12 - 2015\nHøjesteret har den 24. november truffet afgørelse i en sag om fælles forældremyndighed, der desværre ikke efterlader befolkningen i større afklaring om retsstillingen.\nProblemstillingen var disse. Der var tale om en dansk far og en thailandsk mor, som lærte hinanden at kende i 2010 på en ferie i Thailand. Faren arbejdede dengang i Holland, og parret flytter sammen der, hvor de får en datter i december 2011.\nDer er en del uoverensstemmelser mellem forældrene om flere forskellige forhold. De har lidt sprogforvikling, da deres interne sprog er engelsk, som de kun synes at beherske begrænset. Religiøse uoverensstemmelser har rod i, at mor er buddist og far kristen.\nSom sagen er belyst gennem parternes forklaringer, er der ikke uvilje til samarbejde fra nogen af parterne. Imidlertid bevirker alene det forhold, at sagsøger bor i Danmark og sagsøgte i Holland, at samarbejdet vanskeliggøres. De sproglige barrierer har efter parternes forklaringer allerede afstedkommet nogle misforståelser omkring bl.a. fornyelse af Cs pas, og parternes vanskeligheder ved at kommunikere på et fælles sprog må også fremadrettet forventes at give problemer til skade for barnet. Der findes derfor grundlag for at fravige hovedreglen om fælles forældremyndighed, og sagsøgers påstand tages til følge.\n(altså eneforældremyndighed til F).\nDet lægges også efter bevisførelsen for landsretten til grund, at der ikke er uvilje til samarbejde mellem parterne. Parterne har således bl.a. kunnet samarbejde om kontakt via telefon og facetime og om Bs samvær med C under besøg i Danmark.\nDet forhold, at parterne bor i hver sit land, og at der er sproglige barrierer, som kan besværliggøre samarbejdet, giver ikke i sig selv tilstrækkeligt grundlag for at antage, at parterne ikke kan samarbejde om Cs forhold til Cs bedste.\nHerefter og efter det i øvrigt foreliggende er der ikke grundlag for at ophæve den fælles forældremyndighed.\nTre dommere – Poul Søgaard, Poul Dahl Jensen og Hanne Schmidt – udtaler:\nSagen angår, om B og As fælles forældremyndighed over deres barn, C, skal ophæves, og forældremyndigheden tillægges A alene.\nForældreansvarsloven bygger på et udgangspunkt om, at et barn har ret til to forældre, og at barnet har krav på, at begge forældre påtager sig ansvaret og omsorgen for barnet. Efter loven fortsætter den fælles forældremyndighed, selv om forældrene har ophævet samlivet eller er blevet separeret eller skilt. Den fælles forældremyndighed kan kun ophæves, hvis der er holdepunkter for at antage, at forældrene ikke kan samarbejde om barnets forhold til barnets bedste, jf. forældreansvarslovens § 11, 2. pkt.\nEfter forældreansvarsloven fra 2007 kunne den fælles forældremyndighed kun ophæves, hvis der forelå tungtvejende grunde. Dette kriterium blev ændret i 2012, således at der skete en lempelse i adgangen til at ophæve den fælles forældremyndighed. Det klare udgangspunkt er dog fortsat fælles forældremyndighed. Ifølge forarbejderne til ændringsloven i 2012 kan retten kun ophæve den fælles forældremyndighed, hvis der kan påvises konkrete holdepunkter for, at forældrene må antages ikke at kunne samarbejde – også fremadrettet – til bedste for barnet. Det kan ved vurderingen tillægges betydning, i hvilken grad forældrene kommunikerer med hinanden om barnet og barnets forhold, idet kommunikationen skal kunne danne grundlag for et egentligt samarbejde.\nFælles forældremyndighed forudsætter således, at forældrene realistisk set er i stand til sammen og inden for en rimelig tid at blive enige om spørgsmål om barnet. Det kræves dog fortsat ikke, at der er enighed mellem forældrene om samtlige spørgsmål vedrørende barnet. Det fremgår endvidere af forarbejderne til 2012-lovændringen, at forældreansvarslovens overordnede intention om at fastholde forældrenes fælles ansvar for barnet gennem et udgangspunkt om fælles forældremyndighed fortsat skal være afsættet for vurderingen af, om den fælles forældremyndighed skal fortsætte eller ophæves.\nB og A mødte hinanden, da A i 2010 var på ferie i Thailand. Kort efter flyttede B til Holland, hvor A havde arbejde. De blev gift i november 2011, og C blev født den 11. december 2011.\nSamlivet blev ophævet i oktober 2012, hvorefter parterne skiftedes til at tage sig af C, indtil A sammen med C i august 2013 flyttede til Danmark. I tiden herefter har B, der fortsat bor i Holland, haft samvær med C hos A i Danmark ca. en gang om måneden i nogle dage. Desuden har B haft kontakt med C via telefon og Facetime nogle gange om måneden.\nEfter bevisførelsen lægger vi til grund, at både B og A har udvist evne og vilje til at samarbejde om C også efter As flytning til Danmark med C. Forældrene har samarbejdet om Bs samvær med C, ligesom de har samarbejdet om den løbende kontakt mellem C og B. Forældrene har desuden begge forklaret, at de har kontakt til hinanden via mail og telefon, og at de besvarer hinandens henvendelser. De mindre uoverensstemmelser vedrørende pasudstedelse til C og om hendes navn er nu løst, og der er efter forældrenes forklaringer ikke aktuelt konflikter mellem dem om C. Vi lægger derfor til grund, at forholdet mellem forældrene, de sproglige vanskeligheder og den geografiske afstand ikke vanskeliggør kommunikationen mellem dem på en sådan måde, at de ikke er i stand til at have et egentligt samarbejde om Cs forhold. Det bemærkes herved, at det efter vores opfattelse ikke er en nødvendig forudsætning for, at B kan indgå i et sådant samarbejde, at hun taler dansk og har kendskab til danske forhold.\nPå den baggrund finder vi, at der ikke er påvist konkrete holdepunkter for at antage, at forældrene ikke vil kunne samarbejde til bedste for C. Der er derfor ikke grundlag for at ophæve den fælles forældremyndighed, jf. forældreansvarslovens § 11, 2. pkt., og vi stemmer for at stadfæste landsrettens dom om frifindelse af B.\nDommerne Marianne Højgaard Pedersen og Lars Apostoli udtaler:\nEfter forældreansvarslovens § 11, 2. pkt., kan der kun ske ophævelse af den fælles forældremyndighed, hvis der er holdepunkter for at antage, at forældrene ikke kan samarbejde om barnets forhold til barnets bedste. Afgørelser efter loven skal træffes ud fra, hvad der er bedst for barnet, jf. lovens § 4.\nAf forarbejderne til lov nr. 600 af 18. juni 2012 fremgår bl.a., at erfaringerne fra den oprindelige forældreansvarslov fra 2007 viste, at der var behov for en opstramning, fordi anvendelsesområdet for hovedreglen om fælles forældremyndighed var blevet for bredt. Den ændrede formulering af betingelsen for ophævelse af den fælles forældremyndighed i medfør af § 11, 2. pkt., havde til formål at sikre en bedre balance mellem hensynet til ønsket om at fastholde forældrenes fælles ansvar for barnet bl.a. gennem et udgangspunkt om fælles forældremyndighed og hensynet til forudsætningen om forældrenes evne og vilje til samarbejde om forældremyndigheden. Man ønskede derfor at give domstolene et større rum for at skønne over, om opretholdelse af fælles forældremyndighed er til barnets bedste, herunder om forældrene kan og vil samarbejde om udøvelsen af forældremyndigheden. Vurderingen af barnets bedste forudsætter ifølge lovforarbejderne en mere konkret vurdering af forældrenes evne og vilje til samarbejde og til at deltage i barnets liv. I denne vurdering indgår en nærmere bedømmelse af forældrenes kommunikation om barnets forhold, idet kommunikationen danner fundamentet for et egentligt samarbejde og opnåelse af enighed om spørgsmål af væsentlig betydning for barnet. Det skal således være realistisk, at forældrene er i stand til sammen og inden for rimelig tid at blive enige om spørgsmål om barnets forhold.\nA og C har siden skilsmissen, hvor C var knap 2 år, boet alene sammen i Danmark, hvor faderen har sin familie, som hjælper ham med afhentning og pasning af barnet. B har aldrig boet i Danmark, men blev efter skilsmissen boende i Holland, hvor hun har sit arbejde og en kæreste, som hun skal giftes med. B og C, der nu er knap 4 år, kan ikke tale sammen, da C kun taler dansk, som B hverken taler eller læser. Kontakten mellem forældrene foregår på engelsk, som B taler og forstår til hverdagsbrug. B har haft samvær med C fra lørdag til søndag en gang om måneden uden overnatning og uden samvær i ferier mv.\nForældrene er enige om, at Bs samvær og kontakt med C er positivt og væsentligt for barnet, og at de samarbejder godt herom. Denne kontakt vil kunne fortsætte og udbygges uafhængigt af, om forældrene har fælles forældremyndighed.\nA har forklaret, at han ønsker at få forældremyndigheden alene, bl.a. fordi det er svært at træffe aftale om Cs forhold med B. Kontakten er svær, navnlig fordi hun bor langt væk og ikke forstår dansk. Hun har endvidere ikke kendskab til, hvad der er bedst for C.\nVi lægger efter bevisførelsen til grund, at der har været uoverensstemmelser mellem forældrene om væsentlige beslutninger vedrørende Cs forhold, idet forældrene ikke var enige om ændring af barnets navn og pasfornyelse. Disse spørgsmål samt spørgsmålet om barnedåb blev afgjort af A alene i perioden efter byrettens dom, hvor han havde forældremyndigheden alene.\nVi lægger endvidere til grund, at kontakten mellem forældrene om Cs forhold efter flytningen til Danmark primært angår tilrettelæggelsen og afviklingen af de månedlige samværsbesøg samt den øvrige kontakt mellem mor og barn. Forældrene drøfter ikke – eller i hvert fald kun i meget begrænset omfang – de væsentlige forhold, som de efter forældreansvarslovens § 3 skal være enige om.\nVi vurderer, at årsagen til, at forældrenes kommunikation og samarbejde er begrænset til formidlingen af kontakten og samværet mellem mor og barn og ikke tillige omfatter udøvelsen af forældremyndigheden, har sammenhæng med den geografiske afstand, de sproglige problemer og med Bs begrænsede kendskab til Cs liv i Danmark. Også de tidligere uoverensstemmelser om barnets forhold må antages at have sammenhæng hermed. De sproglige problemer betyder, at hun ikke uden hjælp kan tale med sit barn og forstå, hvad barnet siger til hende.\nEndvidere er hun begrænset i sin kommunikation med faderen om barnets forhold. Hendes kendskab til Cs liv i Danmark er samlet set så begrænset, at hun kun har et meget spinkelt grundlag for en bedømmelse af, hvad der er bedst for barnet. Forældrenes manglende kommunikation om Cs forhold – bortset fra forhold, der angår samværet og kontakten mellem mor og barn – må endvidere antages at have sammenhæng med, at forældrene ophævede samlivet, inden barnet var fyldt et år, og at et egentligt samarbejde om hendes forhold ikke var etableret før skilsmissen. Af disse grunde er det ikke realistisk, at forældrene er i stand til sammen og inden for rimelig tid at blive enige om de væsentlige spørgsmål om Cs forhold, som den fælles forældremyndighed kræver.\nPå denne baggrund er der efter vores opfattelse holdepunkter for at antage, at forældrene ikke kan eller vil samarbejde om forældremyndigheden over C. Opretholdelse af den fælles forældremyndighed vil derfor ikke være til barnets bedste, og betingelsen for at fravige lovens hovedregel om fælles forældremyndighed er således opfyldt, jf. § 11, 2. pkt. Vi stemmer herefter for at stadfæste byrettens dom, således at forældremyndigheden tillægges A alene.\nAfgørelsen træffes efter stemmeflertallet, således at landsrettens dom om opretholdelse af den fælles forældremyndighed stadfæstes.\nDet klareste budskab er, at der stadigvæk skal rigtig meget til for at ophæve fælles forældremyndighed. Desværre har Højesterets 5 dommere i sagen delt sig i et flertal på 3 og et mindretal på 2. Da sager af denne type som udgangspunkt vurderes ud fra de konkrete forhold, kan det være en smule svært at drage sikre konklusioner af sagen.\nDet er rigtig svært at overtale Procesbevillingsnævnet til at acceptere, at en forældreansvarssag prøves i Højesteret. Nævnet skal anse sagen for principiel, for at det kan tilladels. Derfor er det rigtig ærgerligt, at Højesterets afgørelse bliver så grumset, som det er tilfældet her.\nDet gælder selvfølgelig også i Højesteret ligesom i vores demokratiske samfund i øvrigt, at ”de fleste er de fleste og derfor de bedste” (klogeste) frit oversat efter Niels Hausgaard.\nSå konklusionen er egentlig, at det trods lovændringen i 2012 fortsat er meget, meget svært at få ophævet fælles forældremyndighed i al fald ved Højesteret. Afgørelsen vil selvfølgelig få nogen betydning, men det må dog forventes, at landsretterne også i fremtiden vil finde situationer, hvor man vil vurdere, at fælles forældremyndighed ikke vil være bedst for barnet.\nJeg skal gerne indrømme, at jeg er meget mere enig med mindretallet og i dets begrundelse. Begrundelsen er meget mere stringent og følger i langt højere grad efter min opfattelse de intentioner, som var med lovændringerne i 2012.


Martinus Instituts privatlivspolitik - Martinus Institut dk\nMartinus Instituts persondatapolitik\nMartinus Institut gør alt for at leve op til EU’s persondataforordning, som skal sikre, at dine persondata ikke bliver misbrugt. Politikken her fortæller dig, hvilke persondata vi indsamler og hvorfor, og hvordan vi passer på dem.\n1. Hvorfor en persondataforordning?\nFormålet med EU’s persondataforordning, GDPR, er at styrke borgernes rettigheder ved at give dem større kontrol over deres egne persondata. Alle private virksomheder, organisationer og offentlige myndigheder er omfattet af reglerne, der trådte i kraft maj 2018 og er ens for alle EU’s medlemsstater.\n2. Hvem er ansvarlig for persondata?\nDet er Fonden Martinus Åndsvidenskabelige Institut (i daglig tale Martinus Institut eller bare MI), der er ansvarlig for behandlingen af dine persondata:\nMariendalsvej 94, 2000 Frederiksberg\nCVR-nummer: 19 96 14 86\n3. Hvad bruges persondata til?\nBehandling og opbevaring af persondata er nødvendig for at kunne tilbyde dig vores produkter og services. Vi indsamler og benytter dog kun persondata til følgende formål:\nLevering af magasinet Kosmos\nBooking af kurser\nDeltagelse i studiegrupper\nMartinus Institut har indgået dataaftale med vores it-leverandører i forbindelse med online booking og webshop-køb, og de er forpligtet til at overholde persondataforordningen såvel som retningslinjerne i dataaftalen.\n4. Hvilke persondata behandler vi?\nVi behandler udelukkende persondata til formålene nævnt under punkt 3 og kun i det omfang, det er relevant og nødvendigt for at varetage de pågældende formål.\nVi behandler følgende kategorier af persondata:\nAlmindelige kontaktdata såsom navn, mailadresse, postadresse og telefonnummer\nVi indsamler og behandler ikke personfølsomme oplysninger. Eneste undtagelse er cpr-numre fra gavegivere, der ønsker skattefradrag for gaver, da cpr-nummer er nødvendigt ved indberetningen til Skat.\n5. Hvordan indsamler vi persondata?\nDe persondata, vi behandler om dig, stammer direkte fra dig selv. Når du bestiller et produkt eller en service hos os, giver du samtidig samtykke til, at vi bruger dine kontaktdata til det ønskede formål.\n6. Hvem deler vi persondata med?\nVi deler ikke persondata med tredjepart.\n7. Hvor længe opbevarer vi persondata?\nVi opbevarer kun persondata så længe, de er nødvendige for at kunne opfylde de oprindelige formål, de blev indsamlet til (se punkt 3). Martinus Institut sletter fx data om abonnenter, der har opsagt deres abonnement på magasinet Kosmos eller vores nyhedsbrev.\n8. Hvilke sikkerhedsforanstaltninger har vi truffet?\nAlle persondata behandles med ansvarlighed og fortrolighed af nogle få, betroede medarbejdere. Vi gør alt, hvad vi kan, for at passe på dine persondata. Vi sikrer dem både gennem tekniske og organisatoriske sikkerhedsforanstaltninger, så alle persondata er beskyttet mod uvedkommendes adgang, manipulation, sletning samt datatab.\nDu kan til enhver tid få opdateret dine persondata hos os, ligesom du har ret til at få slettet dine persondata hos os.\nDu kan efter anmodning få indsigt i dine egne persondata hos os, fx pr. mail.\nDu har altid mulighed for at trække dit samtykke tilbage (se punkt 5).\nHvis du mener, at Martinus Institut behandler dine persondata ulovligt, kan du klage til Datatilsynet.\nMartinus Institut 2018 (opdateret oktober 2021).


Den nemme vej til en smuk og enkel adgangskontrol\nUndgå en masse besvær og dyre systemskift, når nøgler bliver tabt. Nu kan man kontrollere adgangen til sine bygninger og lokaler på en enkel og sikker måde, helt uden besvær.\nI dag findes der mange forskellige løsninger til en nøgleløs adgangskontrol. Både design, sikkerhed og kompatibilitet er vigtigt, men også enkelheden er vigtig især i dagligdagen.\nNår en nøgle går tabt\nHvem har ikke stået i en situation, hvor en nøgle er gået tabt, og man derfor har været nødt til at udskifte hele låsen? Med ét enkelt pc-program kan man i dag hurtigt og enkelt administrere adgange, tilføje og slette brugere eller brikker samt ændre adgangskoder. Hele administrationen af adgang kan I derfor lave hjemmefra i boligforeningen på computeren. Herefter kan du meget enkelt kopiere oplysningerne over på et kort, som blot hurtigt skal indlæses af en læser og så er den opdateret. Det kræver blot en læseenhed, strøm og en computer til at køre programmet. Alle oplysninger gemmes på et backup-kort, hvilket også gør det nemt at tilføje flere læsere, da de får alle oplysninger ved en indlæsning af kortet.\nForskellig adgang for bestyrelsesmedlemmer, beboere, håndværkere med flere\nForskellige brugere kan have adgang til forskellige opgange, vaskerum, loftrum eller lignende. Alle oplysninger og tilladte adgange kan ses og opdateres i et online-program. På den måde sikrer man, at brugerne kun har adgang til de steder, som I tillader.\nMange adgangsmuligheder med forskellige funktioner til alle slags behov\nVil I kunne lukke døren op med jeres telefoner, kan I anvende en app på telefonen sammen med en bluetooth-læser. Appen kan sættes til, så den altid kører i baggrunden, hvilket muliggør en åbning af døren, også selvom telefonen ligger i lommen. Til samme løsning fås også både engangs- og dagskoder, hvilket især er smart til den ene dag håndværkeren kommer forbi og skal have adgang.\nSkal du sætte adgangskontrol op på glasfacader, kan det være ideelt at have en trådløs løsning. Uden at gå på kompromis med sikkerheden har læseren en direkte kommunikation parret via bluetooth. Med denne løsning får du også mulighed for at anvende både engangs- og dagskoder.\nLæser med motorlås til skabe og skuffemøbler\nSkal du sætte adgangskontrol op, eksempelvis til skabe i vaskekælder eller skuffemøbel i bestyrelseslokalet eller møderum, kan det være rart at have kontrol over, hvem der har adgang til hvad. I én samlet løsning får du både lås og læser, som også tillader både engangs- og dagskoder.\nDesuden findes også de efterspurgte IP-læsere. Med denne cloud-administrerede løsning kan al administration ske via telefonen. Man kan altså modtage information om døråbning med det samme - og vide præcis hvilken bruger, der har åbnet døren. Systemet tillader desuden også, at dørene ved ét tryk på telefonen kan åbnes. Nemmere bliver det ikke.\nLøsninger til alle slags projekter\nBoligforeninger er meget forskellige, og det samme er behovene for adgang gennem døre, porte, vaskeri, bestyrelseslokaler osv. En anbefaling er at tale med en erfaren leverandør, der kender til disse behov og har leveret løsninger til flere typer boligforeninger uanset, om det er større eller mindre anlæg. En type adgangskontrol er ikke nødvendigvis en god løsning for en anden boligforening.\nSkrevet i samarbejde med Ejner Hansen, Conlan ApS\nTagged: låsesystem, adgangskontrol, låse, nøglebrik, Conlan ApS\nDet er ikke hverdagskost at skifte sin administrator gennem 12 år\nSelvom langt størstedelen af samarbejder mellem en boligforening og en administrator er langvarige, er det altid sundt at lave et tjek i markedet hver 3-4 år. Vi har spurgt bestyrelsesformanden fra A/B Avedørelejren I, hvad der fik dem til at skifte administrator efter 12 års samarbejde.\nFor de fleste bestyrelser i en andels- eller ejerboligforening bygger et samarbejde med en rådgiver på tillid og gennemsigtighed. En rådgiver, uanset om det er en administrator, en arkitekt eller en finansiel rådgiver, “overlever” ofte bestyrelsen og er en gennemgående samarbejdspartner for flere bestyrelser gennem årene. Det betyder, at de ved mere om boligforeningen, dens stand og dens beboere end nytiltrådte bestyrelsesmedlemmer.\nFor en administrator er et tæt samarbejde med bestyrelsen afgørende, da man sammen forestår den daglige drift og problemløsning omkring f.eks. huslejeopkrævning, regnskab, interne konflikter, klargøring til generalforsamlinger og meget andet. En administrator bliver hurtigt en integreret del af foreningen og flettet ind i små og store opgaver. Det betyder omvendt, at det kræver grundige og seriøse overvejelser, førend man overvejer at skifte administrator, mest fordi “man ved hvad man har, og ikke hvad man får”.\nDen tidligere administrator blev opkøbt af en anden og større\nFor A/B Avedørelejren I gik der nok lidt for lang tid, inden beslutningen om at finde en ny administrator blev taget. “Vi havde et glimrende samarbejde med vores tidligere administrator, indtil de blev opkøbt af et andet, større firma. Da utilfredsheden først meldte sig blandt beboerne og i bestyrelsen, gik der et års tid, inden vi besluttede os for at skifte administrator” udtaler Bjarne Fritzbøger, der har været foreningens bestyrelsesformand de sidste 11 år. Bjarne Fritzbøger husker, at det især var den manglende opfølgning ved lejlighedssalg og skiftende kontaktpersoner, der gav utilfredshed i bestyrelsen. Efter flere opfølgningsmøder med den tidligere administrator blev det besluttet på en ekstraordinær generalforsamling at finde en ny administrator.\nValgte 3 administratorer i “lukket udbud”\n“Via blandt andet at forhøre os hos 5 andre andelsboligforeninger fik vi udvalgt 3 administratorer, som vi gerne ville møde og indbyde til at give et bud på administrationsopgaven. En af dem vi indbød kendte vi lidt til fra Min Boligforenings events”, fortæller Bjarne Fritzbøger. Han besøgte alle 3 administratorer, og på hans anbefaling indbød de den ene af dem til et bestyrelsesmøde, hvor administrator gav en præsentation, og der var en længere dialog med dem. En enig bestyrelse indstillede efterfølgende dem som ny administrator til beslutning på en ny ekstraordinær generalforsamling.\nPris var af betydning, men ikke afgørende\nFor bestyrelsen i A/B Avedørelejren I var prisen ikke vigtigste parameter ved udvælgelsen. Som Bjarne Fritzbøger udtaler “Det nye administrationsfirma virkede kompetente, de havde den nødvendige volumen, honoraret virkede rimeligt, og det var samtidig ikke et “supermarked”, hvor vi blot var et nummer i rækken.” Men pris alene var ikke det afgørende. Den nye administrator ligger små 12% over den tidligere administrators honorar og blandt de 3, der var indbudt til at byde på opgaven, lå de midt i med 10% til hver side.\nDen største hindring for at skifte administrator\nBjarne Fritzbøger husker, hvor uoverskueligt alting var, da alle ting pegede på, at de skulle i gang med at skifte til en ny administrator. Og det er uoverskueligt, fordi der er mange administrationsselskaber at vælge imellem, og fordi de udefra kan se meget ens ud. For A/B Avedørelejren I tog det ca. et halvt år at skifte administrator, dvs. forberedelse, beslutning og opsigelse. Men selvom det kan virke uoverskueligt, så kan Bjarne Fritzbøger godt fortryde, at de ikke skiftede noget tidligere. Den tidligere administrator fik for mange chancer uden at samarbejdet blev bedre. “Men det er ikke hverdagskost at skifte sit administrationsselskab ud gennem 12 år” pointerer han.\nDe bedste råd Bjarne Fritzbøger vil give videre er: Vær opsøgende og afsøg markedet af administratorer og spørg i jeres netværk af boligforeninger. Tag kontakt til flere selskaber uanset hvor godt I kan lide den første administrator, I møder og ikke mindst hav hele bestyrelsen med i forløbet.\nTagged: interview, administration, administrator, andelsforening, bestyrelse\nDa Building Green 2018 blev afholdt i København gæstede den italienske stjernearkitekt Stefano Boeri messen. Han har gentænkt grønne løsninger i byen og flyttet grænserne for det mulige ved at flytte skoven ind mellem – og udenpå – husene.\nFoto: Building Green\nStefano Boeri er blandt andet kendt for at have tegnet de prisbelønnede højhuse Bosco Verticale – den vertikale skov – i Milano. De to højhuse har ca. 900 træer samt buske og diverse andre planter svarende til to hektar skov fordelt på bygningernes altaner. Det giver højhusfacaderne et markant grønt look midt i byen.\nCO2-lagring og temperaturregulering\nMen Stefano Boeri har ikke udelukkende skabt det grønne udtryk på Bosco Verticale, fordi det er kønt at se på. Storbyer som Milano og andre byer rundt om i verden har vokseværk og æder sig ind på grønne områder i og rundt om byerne, som får store problemer med luftforurening. Ved at dække bygningers overflader med træer og andre planter, er det bl.a. Stefano Boeris mål at skaffe renere luft til indbyggerne i byen. De mange træer og planter skal være med til at mindske Milanos luftforurening ved at producere luftfugtighed og ilt, absorbere støvpartikler og lagre kuldioxid. Derudover er planterne med til at dæmpe storbyens støj og regulere temperaturen i bygningerne.\nByparker, skovbad og grønne kiler\nI Danmark er den tværfaglige virksomhed SLA en af Danmarks mest toneangivende aktører indenfor byrum og landskab. De står for eksempel bag Sønder Boulevards grønne genfødsel på Vesterbro, den nye SUND Naturpark omkring Det Sundhedsvidenskabelige Fakultet på Nørrebro og senest det eksperimenterende og midlertidige Skovbadet Ø i anledning af Aarhus Festuge.\nArkitekt og direktør i SLA, Mette Skjold, er som Stefano Boeri optaget af, hvordan en naturbaseret tilgang til byudvikling kan afhjælpe nogle af tidens helt store urbane udfordringer:\n”Vi arbejder med at få natur tættere på mennesker i byerne, vi kalder det naturbaseret design. Vi bruger vores viden om, hvad det er naturen kan, og hvordan den gør det, også kaldet Økosystemtjenester, og det er udgangspunktet for vores designløsninger”, fortæller Mette Skjold og pointerer, at SLA’s projekter bliver til i et tværfagligt team af landskabsarkitekter, arkitekter, biologer og antropologer.\nNytteværdi med høj herlighedsfaktor\n”Vi arbejder med beplantninger, der stimulerer sanserne - du kan se, dufte og mærke dem. Vi bruger gerne planteskolernes lidt ”skæve” træer med flere stammer og forblæste former fremfor stringent beskårne kontrollerede trækroner, fordi det er med til at give en højere biodiversitet, robusthed for klimaets forandringer og en større oplevelsesværdi. Vores projekter har altid en høj nytteværdi og en høj herlighedsværdi, dvs. at vores projekter både løser konkrete problemer socialt, miljømæssigt eller økonomisk, samtidig med at de øger livskvaliteten for de mennesker, der bor og lever der.”\nSom Stefano Boeri Architetti har også SLA tegnet et storbyprojekt, der skal give renere luft til indbyggerne:\n”Vores vinderprojekt i Paris, reinvent Paris, handler om at rense luft med naturbaseret facade, tag og byrumsløsninger. Paris er en af de mest luftforurenede storbyer i EU, så her skal vi arbejde med at integrere natur og planter, som renser luften, hvor mennesker færdes og bor”, fortæller Mette Skjold.\nSmå byskove til begrænsede budgetter\nDet er ikke alle boligforeninger, der har økonomiske muskler og råderum til kæmpestore landskabsprojekter. Men der er grønne muligheder for boligforeninger i alle størrelser. Mette Skjold har følgende råd til boligforeninger, der også gerne vil ride med på den grønne bølge:\n”Det er vigtigt at involvere beboerne og i høj grad tænke på driften. Det kan virkelig skabe et stærkt sammenhold at dyrke byrum sammen og selv sætte sit præg på hverdagens rum. Samtidig kan man skabe en modfortælling til at bo i et udsat boligområde eller et kvarter med kedeligt eller blakket ry”, siger Mette Skjold.\n”Det er uhyre vigtigt at tænke på driften helt fra start og tænke i driftsformer, der ikke er for dyre og omstændelige. Vi designer tit under udsagnet Minimal drift – Maksimal Naturværdi. Altså, jo mindre man skal gå og beskære og slå og feje, jo mere naturlig og spændende bliver beplantningen, og så lever den og tilpasser sig kontekstens brug og vækstlag. Det kræver, at man fra start sammensætter en særlig beplantningsplan, baseret på viden om hvad det er for en jord, så man ikke etablerer et vildnis, men skaber en natur i balance”, slutter Mette Skjold.\nArtiklen er udarbejdet i samarbejde med Sanne Lund, Building Green\nTagged: urban gardening, bæredygtighed, boligforeninger\nRenovering- og stilladsarbejder kræver planlægning\nStilladsarbejde er farligt arbejde – og det er ikke kun fordi man kan falde ned af stilladset.\nDer sker mange ulykker ved fald fra stillads, men der sker også mange ulykker ved faldende genstande fra stilladser. Og her er det ikke kun håndværkeren som bliver ramt. Det kan lige så godt være dig eller din bil, såfremt der ikke er dækket ordentligt af og afskærmet tilstrækkeligt i forhold til der, hvor arbejdet pågår.\nDer sker også mange arbejdsulykker på stilladser grundet forkert eller dårlige arbejdsstillinger, tunge løft for eksempel ved udskiftning af vinduer. Der er mange faldulykker på stilladser, fordi man snubler i ledninger eller falder over materialer der ligger og flyder i adgangsvejene.\nDet korrekt opsatte stillads\nEt korrekt opsat stillads til det givne arbejde er alfa og omega for arbejdet som sådan og i særdeleshed for sikkerheden. Et stillads kan sættes op på forskellige måder afhængig af hvilket arbejde der skal udføres. Dels kan bredden variere, afstanden til muren og ikke mindst belastningsevnen på stilladsdækkene. Der er nemlig stor forskel på om stilladset skal bruges i forbindelse med tagudskiftning, vinduesudskiftning eller facaderenovering.\nPrisen på de forskellige typer af stilladsopsætninger varierer, specielt i forhold til hvilken belastningsklasse/evne stilladset skal have. Mange foreninger vælger typisk at få lavet flere typer af opgaver når man nu har fået sat stilladset op. Det giver for eksempel rigtig god mening at få renoveret facaden samtidig med en vinduesudskiftning, netop fordi stilladsopsætningen og stilladslejen er en meget væsentlig andel af renoveringsbudgettet.\nMan skal være klar over at der undervejs vil komme nogle ekstraomkostninger til omstilling af stilladset. Håndværkeren som arbejder på stilladset må nemlig ikke selv begynde at omstille på stilladset. Det kræver uddannelse og kvalitetssikring. Så det er noget stilladsfirmaet skal komme og gøre.\n“Det er stilladsfirmaet som har det primære ansvar for, at et stillads opfylder de lovmæssige sikkerhedskrav.”\nPå stilladset skal være placeret et grønt godkendelsesskilt, hvorpå den sikkerhedsansvarlige for stilladsfirmaet har angivet, hvilken belastningsklasse stillads der er opstillet, hvilken type arbejde stilladset er opsat til, samt hvornår stilladset er opsat og kontrolleret. Hvis dette ikke er i orden, så må ingen gå op på stilladset. Udover det grønne godkendelsesskilt, så skal stilladset være skiltet med den udførende entreprenørs regler omkring brug af blandt andet værnemidler.\nBoligforeningen har som bygherre ansvar for, at stilladsarbejdet på foreningens ejendom foregår lovligt og forsvarligt – også som sikkerhed for ejendommens egne beboere. Det er derfor vigtigt at man som boligforening sætter krav og forventninger op i forhold til den entreprenør, som skal arbejde på ens ejendom.\nDet er vigtig at få drøftet og planlagt flere såvel sikkerhedsmæssige som praktiske forhold:\nHvordan kan adgangsvejene til byggepladsen og stilladset placeres således at man sikrer bedst muligt arbejdsmiljø og sikkerhed for såvel entreprenørens medarbejdere som ejendommens beboere? Friholdelse af opgangsfelter så beboerne frit kan gå ud og ind?\nHvordan kan færdsel tilrettelægges? Hvor kan toilet- og skurfaciliteter placeres? Hvor kan evt. materialecontainere placeres? Hvor skal byggematerialer placeres, når de leveres? Kan de kranes direkte op på stilladset, hvor de skal benyttes? Kan man lave hejs eller lift på stilladset?\nHvor kan byggepladsstrøm placeres? Kan ledninger trækkes eller ophænges således, at man udgår risikoen for faldulykker?\nSkal byggeriet forgå i den mørke tid? Hvorledes tilrettelægges korrekt opsætning af lys på adgangsveje og på stilladset? På adgangsveje/transportveje skal der være en belysning på mindst 25 lux. Arbejdsbelysningen skal være på mindst 50 lux. På en overdækket arbejdsplads skal der være minimum 200 lux.\nSkal der afskærmning på stilladset i form af net eller plastik? Skal det alene være net for at mindske risikoen for faldende genstande eller skal det være plastik i forhold at sikre mod vejrforhold og/eller byggestøv?\nSkal der etableres vinterforanstaltninger? Det er som hovedregel tilfældet i perioden 1/11 – 31/3.\nOfte vil foreninger vælge at få lavet stilladsoverdækning/stilladstag ved større tagrenoveringer, for at eliminere risikoen for vandskade i forbindelse med regn.\nTrods det, at stilladset har overdækning og er beklædt med plastik, betyder det ikke, at der ikke kan trænge vand/sne ind forskellige steder. Det er selvfølgelig begrænset hvor meget vand/sne, der trænger ind, men det kan trænge ind gennem samlinger og steder, hvor man har været nødt til at skære i plastikken. Som boligforening bør man derfor sørge for at tegne en særskilt entrepriseforsikring, ligesom man naturligvis skal sikre sig at entreprenøren har en behørig ansvarsforsikring.\nVil der være specielle støjgener i forbindelse med arbejdets udførelse? Kan man gøre noget for at mindske støjgenerne? Skal der laves aftaler om i hvilket tidsrum, der må støjes?\nStørre entreprenører vil typisk have en arbejdsmiljøkoordinator ansat, som deltager i såvel tilrettelæggelsen samt byggepladsens etablering, således at det tilsikres at det højst mulige sikkerhedsniveau er tilstede. Arbejdsmiljøkoordinatoren vil ligeledes under hele byggesagens forløb lave løbende tilsyn og sikkerhedsrunderinger for at sikre, at såvel arbejdsmiljøet som byggepladsens forhold og sikkerhed er i orden. Arbejdsmiljøkoordinatoren vil endvidere deltage i de lovpligtige sikkerhedsmøder, som der skal holdes på byggepladsen, typisk hver 14 dag.\ntilknyt en rådgiver\nHvis man skal have udført en større renovering, hvor der kræves stillads, er der rigtig mange forhold som boligforeningen/bygherren skal tage stilling til. De fleste foreninger vælger ofte at knytte en rådgiver til opgaven, som i samarbejde med entreprenøren kan sørge for at planlægge og tilrettelægge de fleste af ovennævnte forhold. Renovering koster mange penge og skal holde i mange år, det er derfor vigtig at få arbejdet udført i en ordentlig kvalitet og på en ordentlig måde. Som foreningsbestyrelse er det derfor vigtig at vælge de rigtige samarbejdspartnere, så man til enhver tid kan stå på mål for de beslutninger man har truffet.\nDerudover er det, som del af vedligeholdelse i en boligforening, en god idé med en vedligeholdelsesplan, for at være på forkant med den løbende vedligeholdelse og potentiel renovering. Læs vores artikel om vedligeholdelsesplan her.\nArtiklen er udarbejdet i samarbejde med Benny Kallehave Ivert, PWJ Tømrer & Murerfirma A/S\nTagged: renovering, stillads, vedligehold, vedligeholdselse, vedligeholdelsesplan, boligforening, boligforeninger, andelsforening, ejerforening, entreprenør\nUdskiftning eller renovering af faldstammer?\nRenovering af faldstammer er et marked i hastig vækst. Gennem de senere år er der flere og flere boligforeninger, der står foran at skulle udskifte eller renovere deres faldstammer, fordi levetiden er ved at være opbrugt.\nStort behov for udskiftning af faldstammer\nDet stigende marked for renovering og udskiftning af faldstammer og rør i andels- og ejerboligforeninger har medvirket til, at der er kommet flere alternative muligheder på markedet for renovering i stedet for en traditionel udskiftning. I dagens marked findes der en række forskellige udskiftnings- og renoveringsmetoder, men der findes hverken danske eller internationale standarder, der beskriver hvilke krav, der bør stilles til en renoveringsmetode. En bygherre kan derfor have meget vanskeligt ved at sikre sig, at kvaliteten af det udførte arbejde er i orden.\nFaldstammer er stående afløbsrør (også kaldet ledninger), der opsamler regn- eller spildevand fra de enkelte etager, og fører det til kloaksystemet under terræn. Faldstammer kan være køkkenfaldstammer, hvor der kun er sluttet køkkenvaske på faldstammen, eller wc-faldstammer, hvor der kun er sluttet wc og bad til faldstammen. Både bad, wc og køkken kan også være tilsluttet samme faldstamme. De fleste faldstammer er lodrette indtil fodbøjningen under terræn, hvor de tilsluttes det underjordiske kloaksystem.\nMetoder til fornyelse\nFaldstammer kan fornyes på forskellige måder:\nTotal udskiftning: Her fjernes den gamle faldstamme med tilhørende sideledninger på hver etage og en ny faldstamme med tilhørende sideledninger monteres (traditionel udskiftning). Ved en total udskiftning af faldstammer forstås, at alle eksisterende lodrette faldstammer og vandretliggende ledninger fritlægges, evt. ved ophugning i vægge og gulv, og erstattes af nye, hvorefter der reetableres af håndværkerfag som tømrer, murer og maler.\nDelvis udskiftning: Her fjernes den gamle faldstamme mellem etagerne, mens sideledningerne i etageadskillelsen renoveres (anvendes ofte ved fritstående faldstammer). Ved en delvis udskiftning, udskiftes de lodretstående ledninger, mens de vandretliggende ledninger renoveres, udskiftes eller bibeholdes. Denne metode benyttes ofte, hvor de stående ledninger er nemt tilgængelige.\nUdskiftning af faldstamme med mindre dimension: Ved ændret brugsmønster kan de lodrette faldstammer og/eller de vandrette liggende ledninger i nogle tilfælde udskiftes til nye ledninger med en mindre dimension. Ved denne løsning skæres eksisterende faldstammer mellem etagedæk væk, og rør i etagedæk bibeholdes evt. i etagerne og genanvendes som gennemføring. De vandretliggende ledninger udskiftes til nye.\nRenovering af faldstammen og sideledninger: Faldstammen og sideledningerne påføres en ny indvendig belægning. Der findes flere forskellige metoder til renovering af faldstammesystemer på det danske marked. Metoderne dækker både de lodretstående faldstammer og vandretliggende ledninger inkl. tilslutningerne til faldstammen. Metoderne adskiller sig væsentligt på en række punkter som for eksempel materialer og installationsprocedure og kan dermed ikke sammenlignes direkte. Det giver derfor mening at opdele renoveringsmetoderne i nedenstående grupper:\n1. Strømpeforing: Strømpeforingsprodukter/systemer baserer sig på et harpiksimprægneret tekstil, som indføres med trykluft i faldstammen og hærder, eventuelt ved at tilføre energi i form af varme/lys. Efter hærdning vil produktet udgøre et selvbærende rør (hvilket betyder, at styrken af røret er uafhængig af den eksisterende faldstamme).\n2. Stram foring: Stram foringsprodukter/systemer baserer sig på et plastrør. Under produktionen sammenfoldes røret, således at tværsnittet reduceres. Det reducerede rør opvarmes og indføres i faldstammen. Efter en yderligere opvarmning med damp vil produktet folde sig ud og slutte tæt til faldstammen. Efter udfoldning udgør produktet et selvbærende rør.\n3. Coating med en godstykkelse < 1 mm: Produkter/systemer der baserer sig på en hærdeplast, som sprøjtes på indvendigt i faldstammen 1 til 2 gange. Derved dannes en tynd gummihud, som hæfter på den gamle overflade (mest anvendte coating metode).\n4. Coating med en godstykkelse ≥ 1 mm: Produkter/systemer der baserer sig på en hærdeplast, som i flere omgange sprøjtes på indvendig i faldstammen. Derved dannes en ny indvendig overflade, som hæfter på den gamle overflade.\nFoto: Andersen & Heegaard A/S\nSkal faldstammen udskiftes eller renoveres?\nTilstanden af faldstammerne er meget afgørende for valget mellem udskiftning og renovering. En god indikator for om en faldstamme kan renoveres, er muligheden for rengøring af faldstammen. Da forarbejdet/rengøring er en meget afgørende faktor for kvaliteten af en renovering, bør faldstammer, der har en tilstand, der gør dem svære at rengøre uden at de falder fra hinanden, (og samtidig er let tilgængelige), altid udskiftes.\nVed mindre gennemtæringer/utætheder i faldstammen kan der godt benyttes en renoveringsmetode under forudsætning af, at det er muligt at foretage en midlertidig tætning af utæthederne under renoveringen. Fælles for alle renoveringssystemer gælder således, at faldstammen skal have en tilstand, der gør det muligt at rengøre den, samt at der skal være adgangsforhold, som gør det muligt at få plads til installationsudstyret.\nSkrevet i samarbejde med Brian Kastberg Grün, Andersen & Heegaard A/S\nTagged: renovering, falstamme, vvs, boligforening, boligforeninger, vedligehold, vedligeholdselse, udskiftning\nEn bæredygtig boligforening\nEt stort flertal af danskerne er overbeviste om, at klimaforandringerne er reelle og menneskeskabte. 82 procent af danskerne anerkender, at den gennemsnitlige temperatur på jorden er stigende og at den globale opvarmning er menneskeskabt. Kun seks procent af danskerne bestrider i dag den globale opvarmning.\nDet er glædeligt, at danskernes bevidsthed om klimaforandringerne og deres konsekvenser er klar. Det betyder, at vi kan fokusere på, hvordan vi som borgere, forbrugere og samfund kan gøre noget effektivt ved den globale opvarmning. For boligforeninger er det som bygningsejere ved at have et stort fokus på bæredygtighed ved drift, renovering og ombygning af ejendommen.\nBæredygtighed. Hvad er det egentlig? Det at vi passer på hinanden og kloden, står nok klart for de fleste af os. Men har du helt ned i detaljerne styr på, hvad der egentlig forstås ved at være bæredygtig? En bæredygtig udvikling betyder, at de forandringsprocesser, der finder sted i vores samfund, skal have en kvalitet, der sikrer, at de er i stand til at opretholde et godt liv for os alle. Bæredygtig udvikling betyder også, at der er nogle elementer i vores samfund, som skal bevares eller bringes videre. Det kan for eksempel være det gode liv, naturressourcer, naturen, de økologiske kredsløb, den sociale organisering, kulturen eller økonomien.\nFor at en renovering af en bygning betragtes som bæredygtig, skal bæredygtigheden strække sig fra start til slut i en byggeproces. Fra råvareindvinding over brugsfasen til nedrivning, bortskaffelse og recirkulering. Bæredygtigt renovering handler om at mindske energiforbruget – men det skal ske uden at gå på kompromis med et sundt indeklima, æstetik, komfort, økonomi og arkitektur.\nBæredygtighed defineres som en indsats i tre dimensioner:\nSocial bæredygtighed i renoveringen af en bygning handler om at reducere sygdom, sikre højere produktivitet og skabe hensigtsmæssige bygninger, som får os til at føle os godt tilpas og giver os livskvalitet.\nMiljømæssig bæredygtighed i renoveringen af en bygning handler om at bygge og renovere bygninger med så lille et miljømæssigt fodaftryk (carbon footprint) som muligt.\nØkonomisk bæredygtighed i renoveringen af en bygning handler om at sikre langvarige økonomiske interesser og investering for bygningen, og etablere hensigtsmæssige rammevilkår for ressourceoptimering.\nHVORFOR FOKUSERE PÅ BÆREDYGTIGHED\nIfølge Teknologisk Institut har vi i 2050 brug for 3,5 gange Jorden, hvis vi fortsætter med at bruge ressourcer på byggeri i det tempo, vi gør nu. Derfor er det bydende nødvendigt at indtænke bæredygtighed i byggeriet. Energiforbrug i bygninger udgør omkring 40 procent af det samlede energiforbrug i Danmark. Energien går primært til opvarmning, ventilation og belysning. Effektivisering af energiforbruget i bygninger spiller en afgørende rolle for, at vi kan nå det politiske mål om at være uafhængige af fossile brændsler i 2050.\nBæredygtighed i renoverings- og byggeprojekter kan betragtes som en syntese af de tre dimensioner: sociale, miljømæssige og økonomiske forhold i en kombination med byggetekniske/teknologiske forhold og procestænkning, der alle balanceres og prioriteres i et helhedsmæssigt funktionelt og arkitektonisk grundlag for et projekt, så det bliver så bæredygtigt som overhovedet muligt. Især ressourceforbruget i byggeriet er centralt, for kun ved at optimere ressourcerne, opnås det bæredygtige byggeri, særligt på det miljømæssige og økonomiske område.\nDet korte svar er JA! Det, som er godt for miljøet, er også godt for økonomien. Man kan argumentere for, at bæredygtighed er en rigtig god økonomisk investering på lang sigt. Økonomerne fortolker bæredygtighed som, at fremtidige generationer skal have mulighed for mindst det samme velfærdsniveau, som vi lever under nu. Det er oplagt, at natur og klima også er betydningsfuld for velfærden – og derfor kan det betale sig at spare på de ressourcer, vi forbruger af i dag.\nEnergirenovering med efterisolering af ydervægge, tag, fundament og gulv, samt rør og vinduer og etablering/optimering af ventilation evt. med varmegenindvinding, bør stå højt på enhver boligforenings dagsorden. Og ofte vil en rigtigt udført energirenovering samtidig medføre et forbedret indeklima, som kan bidrage til at en samlet vurdering af fordele ved renoveringen vil falde positivt ud, også i tilfælde hvor den direkte tilbagebetalingstid på investeringen er meget lang.\nFor betonbyggeris vedkommende er vi så ”heldige”, at der er et stort renoveringsbehov for de byggerier, som skød op i 60’ere og 70’erne. Beton forvitrer jo. Det er ikke i sig selv noget godt, men det skaber i det mindste et naturligt behov for at renovere, og dermed også en anledning til at få løftet byggerierne rent energimæssigt.\nFor det murede byggeri, som vi jo har rigtig meget af, er situationen en anden. Her er der sjældent nogle rent byggetekniske begrundelser for at renovere, for murværk er noget voldsomt holdbart noget. Og dertil kommer, at der ofte vil være nogle æstetiske omkostninger forbundet med omfattende renoveringer. En udvendig efterisolering af et smukt udført murstensbyggeri fra 1950’erne har ikke mange venner.\nBæredygtighed kan være:\nFOTO: Falk tag og facade\nHVORDAN BLIVER MAN MERE KLIMABEVIDST\nSom klimabevidst boligforening kan man til tider stille sig selv spørgsmålet: Hvad kan vi gøre? Det gælder om at finde grønne initiativer og løsninger, som boligforeningen kan lade indgå i dens hverdag. Det handler om, hvordan man som boligforening kan påvirke verden omkring sig gennem grøn adfærd og grøn livsstil. Boligforeningens valg vil påvirke ikke bare de nærmeste, men også virksomhedernes vareudbud og de politiske beslutningstagere. For eksempel ved at vælge LED-pærer i stedet for glødepærer, opvarmning og strøm gennem vedvarende energi i stedet for fossile brændstoffer.\nEn bæredygtig boligforening er karakteriseret ved, at den i renoverings-, bygge- og driftsfasen bruger miljøvenlige eller genanvendelige materialer. Derudover skal der arbejdes mod et reduceret energi- og ressourceforbrug. Og så skal den gøre brug af alternative opvarmningsmetoder. Kort sagt: En bygning, der består af materialer og tekniske systemer (afløb, vand og varme), der på alle tidspunkter i bygningens livscyklus påvirker miljøet minimalt.\nUdnyttelse af boligforeningens tagrum/etage til boliger er også bæredygtigt. Og med de meget store prisstigninger på lejligheder i København er der for alvor kommet fokus på at indrette flere nye moderne tagboliger i de gamle loftarealer. Tagboliger udnytter den eksisterende infrastruktur og får både masser af sol og frisk luft samtidig med, at forurening og støj er minimeret på øverste etage. Og nyindretning af tagetagen kan samtidig med de nye tagboliger også give mulighed for eksempelvis fælles altaner til gavn for ejendommens øvrige beboere.\nBygningsdrift rangerer lavt hos boligforeninger. Fokus er ofte udelukkende på ”her og nu” udgifterne i forbindelse med renoveringsopgaver, på trods af at de ”rigtige” bæredygtige løsninger typisk har en positiv indflydelse på en nedbringelse af de løbende driftsomkostninger. Hvis man bruger lidt ekstra kræfter fra projektets start på at analysere, diskutere løsninger og udarbejde business cases for bygningsdriften, kan der skabes et solidt fundament for valg af løsninger. De er måske dyrere her og nu, men er mange gange i sidste ende billigere gennem en sund og effektiv drift.\nVi renoverer i jagten på at nå EU’s mål om, at være CO2-neutrale i 2050, og det er jo glædeligt. Men vi skal blive langt bedre til at tænke på bygningen som helhed. I sammenligning med nybyggeri så er det at renovere en bygning, som er opført for hele og halve århundreder siden langt mere kompliceret at håndtere. En hel del byggerier har gennem tiderne været udsat for mere eller mindre gennemtænkte renoveringer og fornyelser, og vi ser ikke helt sjældent, at den udførte renovering efterfølgende skal laves om alt for hurtigt, hvilket på ingen måde er bæredygtigt. Samtidig er der ofte usikkerhed om, hvilke materialer der er indbygget eller erstattet, og hvilke bagvedliggende konstruktioner der er pillet ved.\nI dag er byggeriet og renoveringen blevet langt mere kompliceret, og spækket med alle mulige nye materialetyper og tekniske løsninger, som på hver sin måde skal mindske energiforbruget. Man kan frygte, at løsningerne alt for ofte bliver for enøjede, og at man mangler at have øje for helheden i bygningen og altså har en indgående forståelse af bygningens strukturer. At afdække bygningens strukturer i forbindelse med en bæredygtig renovering kræver forudgående undersøgelser og afklaring af de bygningsfysiske og æstetiske forhold, hvilket er af helt afgørende betydning for de efterfølgende muligheder., og som giver os øje for, at der er mere på spil en blot at istandsætte en bygning.\nDet er også vigtigt at være opmærksom på, at der ikke findes én løsning, som passer lige godt på alle byggerier. Det handler om at finde den løsning, som bedst indfrier potentialet i det enkelte byggeri. Det er ikke mindst i den forbindelse, at man taler om ”smarte” energirenoveringer, hvor man tænker bæredygtighed i bred forstand ind i renoveringen. Det vil sige ikke blot miljømæssigt, men også socialt og økonomisk. Konsekvenserne for boligforeningens økonomi skal indtænkes fra start, for hvis ikke projektet giver økonomisk mening og kan håndteres med den økonomi, som nu er til stede, så bliver det naturligvis ikke til noget.\nArkitekten er her den oplagte samarbejdspartner for boligforeningen. Når vi som arkitekter renoverer, kan vi vælge at gengive det eksisterende eller at forlænge den oprindelige tanke bag bygningsarkitektur i en nutidig udgave. Vores løsninger udspringer af de specifikke bygningspotentialer, og æstetikken skal integreres, så det bidrager til et sundt og godt indeklima, hvor renoveringen er optimeret i forhold til brugernes behov. Vi arbejder derfor analytisk med at identificere ånden i en bygning og finde løsninger, der optimerer og gentænker det konkrete bygningsværk.\nEn bæredygtig renovering skal som al anden arkitektur være ansvarlig. For at vi når derhen, skal vi udfordre os selv og boligforeningen, og det er vigtigt at der ikke opstår en modsætning mellem æstetik og ansvarlighed, da vores projekter kun er en succes, hvis økonomiske, teknologiske og bæredygtige aspekter er fuldt integreret i det arkitektoniske koncept. Når et bæredygtigt renoveringsprojekt virkelig lykkes, er det fordi, det på én gang overrasker med sine innovative løsninger og samtidig udnytter styrkerne i det eksisterende.\nØKONOMIEN I BÆREDYGTIGHED\nDer er flere muligheder for økonomisk tilskud til boligforeninger for gennemførelse af bæredygtige projekter. For eksempel er der i øjeblikket tilskud gennem ” Byfornyelsespuljen”, ”Støjrenoveringspuljen”, forsyningsselskaber mm.\nBæredygtige renoveringer skal blandt andet fokusere på at skabe de bedste forudsætninger for at reducere bebyggelsens energiudgifter, og derved frembringe en løbende økonomisk besparelse for den enkelte beboer.\nEn ny moderne tagbolig vil ikke bare forbedre energitilstanden i bygningen. Det økonomiske overskud fra de nye tagboliger kan anvendes til en renovering af den underliggende ejendom med fokus på mindsket energiforbrug og forbedret kvalitet og indeklima.\nDer er udført projekter, hvor beboere inden renoveringen tændte for varmen i september måned pga. træk og kuldegener, og hvor de efter renoveringen først skruer op på termostaten i december.\nDer kunne måles en helt konkret værdi for beboere, idet foreningens samlede energiforbrug blev reduceret med 93 procent. Heraf var over 75 procent af energiforbruget til opvarmning i boligerne reduceret. Ved at efterisolere bygningskroppen, udskifte vinduer og etablere effektive varmegenvindingsanlæg, sikres desuden både frisk luft i boligerne og genanvendelse af op til 85 procent af varmen i bebyggelsen.\nRådgivning om bæredygtighed i byggeriet handler om at skabe mest mulig værdi for bygherrer, brugere og samfund. Samtidigt skal man forvalte ressourcerne investeret i byggeriet således, at de miljømæssige, sociale og økonomiske omkostninger reduceres mest muligt i et livscyklus-perspektiv.\nDanskerne opfatter grøn omstilling som en forudsætning for fremtidens vækst og velfærd. Samtidig er der stor opbakning til, at omstillingen gerne må koste noget på kort sigt, hvis den giver gevinst på langt sigt.\nTagged: Trio Arkitekter, boligforening, boligforeninger, renovering, energirenovering, byggeproces, energimærke, bæredygtighed


Højtidsmenuer | Slagterenssmørrebrød\nSlagterens Smørrebrød & Delikatesse - et bredt udvalg af smørrebrød, delikatesse og kvalitetskød.\nBESTILLING AF PÅSKEPLATTER INDEN\nHusk at forudbestil vores påskeplatter.\nVi har kun åbent skærtorsdag og langfredag fra kl. 10.00-15.00, hvor det er muligt at afhente påskeplatter eller købe bestilte luksus smørrebrød samt kvalitetskød og delikatesser.\nSe udvalget af vores smørrebrød lige her\nHøj service niveau,gode råvarer og stort udvalg af lækre varer. 5 stjerner fra mig ⭐⭐⭐⭐⭐\nCharlotte Dreier Bjergvang\nAlt lavet fra bunden og med masser af kærlighed og respekt for håndværket. bedste anbefaling og tak for dejlig mad🙏\nAt alt er hjemmelavet er et kæmpe plus - at maden så oveni smager fuldstændig hjernedødt godt, er bare win. 10 stjerner herfra til Sandie og Rune👏🏼\nsuper dygtige fagfolk med passion og kærlighed til gode råvarer. Og deres smørrebrød er simpelthen i en klasse for sig, så lækkert.\nKan ikke huske om jeg har anmeldt jer, men så gør jeg det igen. Super lækkert mad om det er smørbrød, sandwich, aftenmenu, kan det varmt anbefales. Gode lækker råvare, som er hjemmelavet, godt og flot pyntet uden at være for meget samt et lækkert rugbrød. 😋😋kommer tilbage igen og igen og igen. Top karakter herfra\nLækkert smørrebrød! Vil klart anbefale stedet\nHelt igennem en fantastisk butik! Ud over slagtermesteren, som er et rart og imødekommende menneske, er det han leverer hel fantastisk og klassisk. Leverpostejen, skinke salaten, de stegte sild og dellerne smager fuldstændig som da jeg var dreng. Top kvalitet. Jeg har ikke oplevet andre butikker der er gennemførte på det punkt Godt gået Hr. slagtermester 👍🏻\nSkønt sted i hjertet af Islands brygge. Kvaliteten er i top og personalet er simpelthen så flinke!\nDe har simpelthen den bedste smørrebrød, der kan fås. Det kan smages, at der er kræset for maden, og det ér bare lækkert, at alt er hjemmelavet - det kan både ses og smages. Jeg elsker især også deres mulighed for frisk kød og tatar, som de ligefrem skærer/hakker for én, mens man venter. Så bliver det ikke bedre. Og tak for den lækreste flæskestegssandwich! Endelig et sted, hvor stegen er saftig og smagfuld 😊\nLerke Lykke Ring\nVi er meget begejstret for håndmadder, hvor alt er hjemmelavet. Ikke for overpyntet, og bare så lækkert. Godt udvalg at vælge mellem. I dag fik vi afprøvet chokobøffer. Skal det være ekstra godt, så køb chokobøffer! Længe siden, vi har smagt så møre, velsmagende bøffer.. Altid en fornøjelse at handle i jeres butik.\nPå basis af 12 bedømmelser.\nGlad betjening og glad mad. Dagens ret var dansk og dejlig.\nTopklasse smørbrød, sandwich, pålæg, aftenmenu ( kun torsdag) alt er super lækkert, med frisk råvare. Ikke sidste gang jeg køber derfra.\nSuper lækkert smørrebrød, mega store\nCarla og Henrik Hess og Böcher\nDejligt med en klassisk slagter på Islands Brygge.\nVery very good and delicious traditional Danish food to pick up and eat at home!! For me, is one of the best flæskesteg sandwich in the City. Tak\nJan Mandrup Johansen\nBestilte luksus smørrebrød og flæskesteg sandwiches. Virkelig lækker mad. Kommer gerne igen.\nFantastisk sted. Virkeligt kvalitets smørrebrød hvor det kan smages at tingene er lavet fra bunden. Elsker deres økologiske rugbrød på smørrebrødet og det hjemmelavet smørrebrød. Dejligt med slagter samtidig og få godt kød. Fem stjerner herfra!!\nVirkelig en god slagter. Lækre smørrebrød, godt pålæg og god service. 5 stjerner herfra 👍\nDanielle Jeanne Sosa\nFrisk, lækker mad til en god pris. Og elsker deres "dagens ret" koncept 😁


Sommerhus 28-4005 - Jyllands vestkyst - FanøHus\nSommerhus - Fanø Bad - Reg nr. 28-4005\nDette idylliske stråtækte Fanøhus af ældre dato er smukt renoveret. Huset har synlige bjælkelofter og mange charmerende og smagfulde detaljer. Huset har 3 soverum med tæppebelagte gulve. Køkken med mikroovn og opvaskemaskine. Der er brændeovn i dagligstuen. Badeværelse med gulvvarme. Huset ligger på en dejlig ugeneret grund omkranset af træer. Stejl trappe op til 1.sal. Barneseng og høj stol til rådighed. Tag hunden med og nyd de lange gårture på Fanø.\nGrundstørrelse 1199 m2\nBygget/renov. 1930 / 2002\nNonboevej 3, 6720 Fanø Bad


Helle 4 Hanne: januar 2015\nAt flette firkantede kurve er nok en af de største udfordringer når vi taler pileflet. Jeg har efterhånden været på en del kurser i firkantet, både med Steen Madsen og Rainer Groth som begge to er mestre i disciplinen. Og når jeg sidder med en firkantet kurv har jeg bestemt dem begge i mine tanker.\nJeg har flettet de sidste dage, denne gang i afbarket pil, hvilket er en lidt anden udfordring end når man fletter med bark på. Den afbarkede er hårdere at arbejde med, men har helt klart den fordel at den er nemmere at styre formen på. Når først pilen er lagt, så det knirker, så bliver den på sin plads.\nJeg har nok mest kigget i Ranier Groth stilen denne gang. Måden hanken er lavet på er i hvert fald fra hans kursus, og første gang jeg selv prøver at lave den.\nSchapen van Holland genoemd Frede\nJo jo det er rigtig nok, det er Hollandsk... Jeg har hæklet et får, det er måske ikke noget stort. Men opskriften var på Hollandsk, det er jeg pænt stolt af at det lykkedes. Hurra for google translate, sikke muligheder vi har med en iPad i nærheden.\nIdeen kommer fra Halager igen.. Hun har fundet opskriften her.\nDet er lidt sjov at hækle af Drops Alpaca Boucle, man hækler lidt i blinde, da det er helt umuligt at se løkkerne i de krøllede garn (men så kan man jo heller ikke se fejlene) ;-)\nHøsten er gået igang\nIdag har jeg været ude og høste pil. Selv om vejret var koldt og vådt fra morgenstunden, var det bare dejligt at være ude og igang. Jeg var med min søster ude på et stykke pil i Katsig bakker, hold da op hvor var det smukt og fredfyldt. Solen skinnede, det sneede og der var overskyet, vi fik det hele med. Men en dejlig dag.\nDagens høst, super lækker L. Dix og Hyllinge, der lige står og venter på sorteringen når lysten er der.\nNy restaurant i gaden...\nJeg har været igang med at flette en ny model af foderhus til fuglene. Jeg har jo ikke meget plads, og ikke engang et eneste træ på egen grund. Men der står et pæretræ i naboens have lige op af læmuren... Det er lige ud for køkkenvinduet, så der har jeg nu indrettet lidt til fuglene. Mon ikke det går an, og fuglene vil indfinde sig. Det håber jeg. Nu varsles der jo vinter, så vi må være beredte.\nJeg kæmper en kamp med skrifttypen... Vil skifte til Arial, men det kan jeg simpelthen ikke få til at virke. Jeg blogger næsten altid fra min iPad, er der nogen der ved om man kan skifte standard, så det altid er den samme skrifttype...\nØh.. Jeg fatter det ikke, for så trykker jeg på udgiv... Og skrifttypen er så lige ændret til Ariel. Det må være en fejl 40.\nJeg har fået plads på broderikursus på Skals højskole. Hvor er jeg bare glad :-) jeg har stået på ventelisten i et par år, til en plads på dag- eller aftenhold. Dvs. det er et kursus hvor man er afsted ca. 1 dag eller aften pr. måned. Så er der jo masser af tid til at sy mellem kursusdagene.\nJeg har valgt pladsen på dagholdet, 1. gang 10. marts - jeg glæder mig allerede. Det er bare så smukke ting der produceres dernede, så det kan kun blive godt.\nAt jeg så er flyttet 80 km nordpå gør at turen er lidt længere, men jeg tror det er køreturen værd.\nBilledet er fra udstillingen i sommeren 2014.\n.... har jeg ikke prøvet endnu, men denne hue er nu strikket 2 gange, så er det vel også en slags dobbeltstrik. 1. forsøg var alt for stor, 2. forsøg er her.... Stadig lidt i overkanten - mon det går at gi den 40 gr. i vaskemaskinen???\nNu tror jeg bare lige jeg bruger den lidt, så ser vi om der skal gøres noget..\nJeg har lige læst "sandheden om Amalia" en rigtig go bog. Det går lidt trægt med at få læst noget, men lidt blir det da til.\nJuleferien synger sit sidste vers\nEn dejlig lang juleferie er ved at være overstået, pynten er ryddet af vejen og der er ryddet op i gamle mails og billeder (en typisk nytårsgrille hos mig...) dog mangler vi stadig at få bugt med en del chokolade. Men det må vi så arbejde på i januar.\nJeg har haft en bunke pil liggende i haven siden november måned, og det er godt nok længe. Troede det var gået helt i opløsning, jeg havde simpelthen ikke orket at få det i fryseren. Så stor var min glæde igår, da jeg fandt ud af at det faktisk kunne flettes med :-)\nEn lille kurv med asymmetrisk lukning og hank af et strandfund, det er der jo kommet mere af når jeg dagligt kan gå på stranden. Og en lille lygte af et glas fra Ikea, beklædt med dugpil og fitching.\nEllers har juleferien budt på mange gode ture i omegnen, sneen er væk igen. Det er helt fint nu vi igen skal køre på arbejde. Men det var utrolig flot fra d. 28 til d. 31. Billederne er fra den 30. Det var helt eventyrligt flot.


Iron Fey af Julie Kagawa | BogMarkedet\nEnhver læseglad teenagepiges fantasi er at komme ind i en magisk verden og møde en mørk, semi-ond lækker fyr, der langsomt tør op over for en. Når han ser på en, banker ens hjerte, og hans ansigt, der så ofte er svært at læse, er som skåret af marmor og skønhed. Men kærligheden er forbudt, for han tilhører Mørket og du, søde, uskyldige pige, tilhører Lyset. Hvad skal der dog blive af jeres star-crossed kærlighed? Kan I leve uden hinanden? Alle disse spørgsmål og meget mere er til stede i nyeste serie fra YA fantasyforfatteren Julie Kagawa.\nSom læser hvirvles man, efter en rigtig fin indledning til jeg-fortælleren, Megan Chase, 16 år, ind i alferiget Aldrigaldrig (formentlig oversat efter Peter Pans 'Neverever'), hvor man møder alle former for feer, der nogensinde har eksisteret i samtlige religioner og overtroiske historier verden over. Inspirationen er dog stærkest fra den irske mytologi og overtro, hvis fe-kartotek bare bugner lidt rigere på onde og lumske skabninger end den engelske. Til gengæld trækker Julie Kagawa som kompensation også på litteraturen, særligt den engelske af Shakespeare. Således træffer vi atter Puck, Oberon og Titanie fra En skærsommernatsdrøm, fortolket og forvandlet og placeret i et miljø efter forfatterens egen fantasi. Og fantasi er der til overflod. For selvom man som læser nikker genkendende til bogeymænd, lygtemænd, gobliner, gremliner, bansheer, pixier, Dronning Mab og helheste, introducerer Julie Kagawa os for en helt ny type fey - jernalferne.\nJulie Kagawa er en utrolig kreativ kvinde, og hendes sprog og historie rummer alt det, man som fan af genren kunne ønske sig. Der er spænding, kærlighed, uhygge, ondskab, konflikter, intriger, jalousi, magi og venskab, og det hele serveres i et let, flydende og humoristisk sprog. Karaktererne er fuldstøbte, særligt Puck fra Shakespeares fortælling, og den interne triangel af ung kærlighed balanceres fint gennem det gensidige venskabelige bånd, som alle tre unge karakterer deler. Deres mange prøvelser, både sammen og hver for sig, modner dem langsomt, og for hvert bind tilføjes flere lag til deres personlighed. En rigtig coming of age-serie.\nDer, hvor jeg som anmelder dog sætter mig lidt på bagbenene, er ved oversættelsen og de valg, som oversætteren har taget. En ekstern læsning af oversættelsen, med tjek af flow og korrekte vendinger samt korrekt oversættelse af væsner, ville have gjort meget godt for bogen. Jeg er dog ikke uden sympati, for vi har på dansk ikke nødvendigvis en dansk pendant til alle de væsner, som Julie Kagawa introducerer os for. Her har oversætteren valgt at lave direkte overførsler af ord, eks. 'redcappere', 'sidhe' og 'brownier', hvilket, for mig, er helt ok. Men visse ord og vendinger i det almene talte sprog er for stive og kluntede. Nogle steder er sætningskonstruktionen, såvel som ordene, oversat direkte, uden hensyn til den danske grammatik. En ekstra korrekturrunde kunne også have været fin. Det være sagt er bøgerne, HarperCollins Nordic tro, smukt sat op, med flotte forsider med blank kachering og pink bånd i hæftningen. Det er små detaljer, men helhedsindtrykket af bøgerne er bare lækkert. Jeg kunne dog godt have ønsket mig en forside for hver karakter, bare for variationens skyld. Men det tilhører småtingsafdelingen. Serien har været skøn sommerferielæsning!\nJulie Kagawa: Iron Fey 1-3. Oversat af Sidsel Jacobsen. Serien er anmeldereksemplarer fra HarperCollins Nordic. Seriens sidste bind, Jernridderen, udkommer til september.